url: =A takpi leh upmawh thu (Fact & Opinion) ~ Thang Van Lian :: ZOMI DAILY\nposted on 5 March 2020 at 8:48 pm Lomkholna: News, Thangvanlian, World\n1. A takpi a piang thei thu (Fact) pen: Amun a mual, a phazah, ani a kha, a thu a la, a hang leh a pianzia cian takin kikan thei leh kigen cian thei thute hi.\n2. Upmawh a piang thei thu (Opinion) pen: Kici veh aw, tuaci thei kha ding… ci-in uang gen gawp, tawilawn gawp, behlap gawp, phuah tawm leh behlap gawp vive hi zaw napi a piang takpi thei ding dan a huzap gawp, lauthawngsak gawp, lung hiang sak gawp… cih dante hi.\nMipi a huzap thei thupiang/thuthang/thukigen khat a om ciangin a takpi mah maw upmawh leh deihkaih, uang gen thu hi zaw… cih khensiam theih ding thupi mahmah hi.\n1) Tukum (2015) July kha pan kipan Tedim gam leh Tonzang gam ah antang a kipan nek le dawn, datsi haksa thei kha ding hi. Ahang in tuate hong paina lampi khat bek i neih sunsun min kicim a, mundang pan tu leh tu-in hong lut pah theihna ding om lo hi. Tukpi hun guahtui kiat hun ahih si tawh kha khat sungin lampi kibawl pha kik zo pak lo ding, cih kitel hi, kician sinsen hi. FACTS ARE CERTAINTIES.\n1) Tukum (2020) March kha pan kipan US gam sungah antang a kipan nek le dawn, nisim zattawm vante haksa thei kha ding hi. Antang a kipan inn sung vanzat ding kiging khol un… ci. (Corona virus paulamin mi teng lauthawng sak, patau sak gawp in thukan lo, laisim lo teng leh khuak zang lo teng in um pah, linglawng pah seuhseuh. Lampi kicim/kikhak, khuahun sia, gal kidona nasia lua, cih bang prove nading athu a la lah om lo).\nMi khat in, “Nang lau lo maw, patauh huai sa lo maw… cih tawh hong nial nuam le uh lah hong nialna ding uh om sak thei ding uh. Ahi zongin kinial taktak ding hi le hang facts tungah kinga lo ahih manin hong pum nial gawp loh buang siksan nei thei lo, argument prove thei lo ding uh hi.\nMi khat in ko kiang Sam’s Club ah antang bei ta hi, ci-in Photo, news, video hong lak thei kha ding hi. Ahi zongin ama hong lah pen USA gambup Sam’s Club sumbukpi 662 bang a omna sung pan sumbukpi khat hi pan hi. Hong laktel thei mi 10 a om leh zong 10 hi pan ding hi. Sam’s Club sawm ah van bei leh adang 652 ah om lai ding a, amau vanlakna lampi min kicim in hong pai thei nawn lo ding, company zong khawl ta, cih bang a om kei nak leh antang leh nisim vanzat kisam hangin mipi patauhna ding om lo, cihna ahi hi.\nUS gam sungah nektawm ding leh inn sung vanzat kisam diakte zuakna Sam’s Club bekbek 662 (2018), Walmart sumbukpi 11766 (2018), Kroger 3514 (2019) om lai hi. A dang hi dante zuakna sumbuk tam cih takin tam lai hi. OPINIONS ARE DISPUTABLE.\nTua bang mah in nupa kal vai, lawm kingai kikal vai, teek leh mo kikal vai, makai khat leh khat kikal vai, Pawlpi khat leh khat kikal thute ah zong a takpi thu maw upmawh phuah tawm thu… cih khensiam huai mahmah hi.\nLau pah laplap, heh pah baubau, patau pah daidai, um pah buatbuat… cih pen paikhialh ol mahmah a, Pasian um taktak lo leh laisim ngei lote dan hi zaw hi. Thang Van Lian\nPrevious: Coronavirus mimal muhdan ~ DK Khup\nNext: Hun ngakding kisam hi ~ Tg. Cin Suum


timestamp: atn

url: =Malaysia, Perak ah Myanmar gammi Biak Sang Nawi ki thatlum :: ZOMI DAILY\nposted on 11 December 2017 at 7:06 pm Lomkholna: Malaysia, Myanmar, News, Sawltak, World\nMalaysia, Perak State sungah Myanmar gammikhat asisa in kimu cih theStar pan kiza hi. Tua Myanmar National akicipa pen amin S.P Biak Sang Nawi kici a, kum 35 aphakhin khat ahihi.\nPerak, Malim Nawar khuasung aom innsung khatah asisa in tuni zingsanglam in aki mukhia cihi. Biak Sang Nawi pen tua khuasung ah singnosuan nasep asem “Plantation Worker” kici a, aomna innsung ah sitawh kidiah pikpek in aluanghawm aki mukhia ahihi.\nTuni Monday (Dec 11) zingsanglam 10:30am hunpawl in a nasepna Boss pa’n hih Biak Sang Nawi ii aluanghawm mukhia ahih manin Police te’n amanlang in zasakpah cihi.\nHihvai tawh kisai in palik thunei ahi Kampar OCPD Supt Ng Kong Soon in agenna ah Biak Sang Nawi pen alu munnih liamma omin, ahiam khattawh akisat hiding hi ci’n genkhia hi.\nBiak Sang Nawi pen hih a nasepna Plantation ah asepzawh kha 2 bek hipan a, aomna inndei pen Myanmar gammi khatmah ahi kum 50 aphakhin khattawh aomkhawm uh ahihi.\nTua aompih Myanmar National papen hih buaina apianzawh mangcip a, aomna kitheilo ahih manin, Police te’n tuapa azonsan laitak uh kici hi.\nTua aompih Myanmar gammipa zong tua Plantation ah asepzawh khakhat khawngbek hipan hi ci’n palik te’n genkhia uhhi.\nPalik thuneipa’n agenna ah Biak Sang Nawi ii aluanghawm pen akimuhkhiatma nai 12 hunlai in asikhin hiding hi ci’n genkhia hi.\nTua asipa Biak Sang Nawi ii luanghawm gei ah si abaang singkhuah khatzong Police te’n mukhia uh a, agei mahah asipa ii sumbawm, Handphone leh Beer bungkhatzong omhi.\nHih Biak Sang Nawi pen aompih Myanmar gammipa in asatlum hiding in ki ummawhpah a, ahi zongin athu akician in Police te’n akanciansan laitak uh ahihi. Nasep neipa Plantation Owner in agenna ah Biak Sang Nawi pen akamtam aciakciak theikhat ci a, akhatpa ahihleh apaukhia ngeilo, aomcip bikbekkhat cihi.\nMore: Malaysia ah Chin tekhat Rakhine te’n temta tawh dawtliam\nBiak Sang Nawi ii aluanghawm pen Kampar Hospital ah Postmortem bawlding, asihna ahang taktak akicianin etding in kipuakphot cih kiza hi. Biak Sang Nawi cih minpen Myanmar, Chin State pan hikha ngelngel dinghi. Asatlum dingin aki ummawh Myanmar National akicipa pen amin ki pulakkhia nailo hi. Kawlte khutlum atuakpeuh hizel ahiam….. Sawltak #zomidaily\nPrevious: Jerusalem vai hangin akisapleh Malaysia galkap te Ready sa in omkhinta ci\nNext: Indonesia ah Christmas hunsung buaina abawlsawm migilo honkhat kimankhia


url: =News Thu Thak Tuamtuam - THAANGNUAI TONGLEL NETWORK\nTHAANGNUAI TONGLEL NETWORK\n( Welcome )Vaimuakna\nThaangnuai Sang Thu\nThaangnuai Mite ngeina\nKhua Sung Thu Tuam Tuam\nThangnuai Biptist Church\nThaangnuai AG Church\nThaangnuai EBC Church\nNews Thu Thak Tuamtuam\nPhotos or Man Tuam Tuam\nSermons leh La Videos\nGuests ( Leengna Tanna)\nThu Ngen Khawm Ni\nBiographies / Activities\nLaikuungte ( Articles )\nDegree Ngah Vontawite\nLai Siang Tho Bu\nContact Us /kizawp nang\nMember Lut te\nNews Thu Thak Tuamtuam Post New Entry\nPosted by Thaangnuai on November 26, 2015 at 12:25 AM comments (0)\nKhua ah Pu KhaiNgo (kum 90) in Nov.26.2015 ni zingsang lam in Topa kiang hongzuatsan ta hi,\nPosted by Thaangnuai on November 14, 2015 at 8:45 AM comments (0)\nGuai aw, Zantak in Sozang ah PaPautawng (AwnCinPau)in nov.13.2015 ninga nitak 11:00pm in hong nusia a, tuzing khua ah puasuk in thai teh hui ding cih voice message twh SiaSum in hong hopih hi. Ka kah suak mhmh ei. A nusiat a zi a ta,nu le pa sanggam u le nau te Topa'n hong hehnem hen maw.\nPa Sian. Malay\nPosted by Thaangnuai on October 30, 2015 at 4:20 PM comments (0)\nOct.30.2015, 5:30pm hun in Nu CinghHuai in hongnusia hi. a innkuanpih atu ata te Topa in hong hehnep sak ta hen.\nHong nusia ta,\nPosted by Thaangnuai on October 4, 2015 at 9:20 AM comments (0)\nKhua ah Pi TelHuai in Oct 3,2015 in a it mahmah vantung pakiang hong zuatsan ta hi.\nPosted by Thaangnuai on August 30, 2015 at 6:15 PM comments (0)\nNu CiangHuai in Aug31,2015 ni zingsang in Tedim Zato pipan hong nusia ta hi.\nthu ngetsak ding\nPosted by Thaangnuai on August 25, 2015 at 11:35 PM comments (0)\nTulaitak khua ah mincim hangtawh kibuai mahmah kawmkal ah Pi TelHuai, Pi KhanCiang, Pi CiangHuai te cina sawnsawn ahih man in thungetna ah phawk ciat ni.\nKhua sung thuthak tuamtuam\nPosted by Thaangnuai on June 22, 2015 at 10:15 AM comments (0)\n1.Laibu leh laikung kihawm.\nJun,2015 kipat lam in a nihvei na,Lainatna khaici cih kipawlna minpua USA gam aom te kipawlna sungah Thangnuai khua pan Pa CinSuanThang leh Lia Dim Ngaih Hau kihel ahih man in Thangnuai khua ah Naupang tampi tak Laibu leh laikung te akhawnkhong in hongngah hi. Hih kipawlna pen kuamah tawh kisai lo, mimal kipawlna hi a, Kumpi leh NGO khatpeuh tung tawnlo in tuate tawh kizom lo hi.\n2.Sang ah zatding Laipeina kipia.\nSang ahzat ding Laipeina(Duplicator) Ks,340000.00 man khat Pa KamLunPau, Pa NgoLianKhai leh Tg.MangZaDal te kipawl in piakhia uh a, Jun,19,2015 in sangsia leh hausa te tungah ap na kinei hi.\n3.2015 kum piltungtuang te kipahtawi.\n2015 kum Tan10 ong in D khat ta angah 1,Tg.CinKhanKhai (Eco)\n2.Lia Huai Sian Khoi (Eco)\n3.Lia Cing Ngaih Nem (Math)\n4.Tg.Khup Lam Cin (eco) teng leh\n5.Lia DimLamCing (Ph.D kahnading laiong)\n6.Tg.TuangBiakLian (MBBS, No.2 Yangon Can)\nHih teng pen USA aom Lia Cing Khan Nuam, Tg.Ngo ZaMung leh Tg.MangZaDal te kipawl in lungdampih pahtawi na Ks,30000.00 ta sumtang in pia uh a Jun21.2015 in a omna inn tek ah kipuak hi.\nPosted by Thaangnuai on June 11, 2015 at 5:40 PM comments (0)\nJun 10, 2015 ni zingsang in Pi CiangNem kum (70)val in Thangnuai khua pan hongnusia ta hi.\nanusiat atu ata te Topa in thupha hongpiaksak ta hen.\nPosted by Thaangnuai on June 9, 2015 at 6:30 PM comments (0)\nPu ThangZaKang leh Pi PumDoCing te nupa May 29,2015 ni-in yangon pan in USA gam atanu te omna Tulsa khua cidam in hongtung uh hi.\nnitum nalam gamte Thangnuai khua honghawh.\nPosted by Thaangnuai on May 24, 2015 at 9:25 AM comments (0)\nIh khua ah Khuahun siatna hanga honghuh ding, KMSS tungtawn in sponsor te Switzerland pan Accessment bawl in hongpai uh.\nMopawi lungdampih na,\nPosted by Thaangnuai on March 30, 2015 at 9:15 PM comments (0)\nMarch,31.2015 ni-in Zam En Khai leh Siama Niang Mun Cing te in kitenna pawipi Thangnuai khua Pa Zam Do Pau inn ah bawl uhhi.\nPosted by Thaangnuai on March 23, 2015 at 5:50 PM comments (0)\nMarch,22.2015 ni in TAB khawmpi Buan khua pan Pastor Khai Za Pum in Rev. hong ngahthei ahih man in, ih lungdam mahmah hi.\nPosted by Thaangnuai on March 20, 2015 at 7:05 PM comments (0)\nPyinOolwin ah teng Ni Hung Khaw Cing in kawlgam hun March,20.2015 ni zingsang nai 6:30am kiim in zunbuk apai na ah puk in khuaphawknonlo suak in hongnusia suak hi. A ompih ainnkuanpih te akipan gampua aom atu ata te tawhkibang in ihdah khawm hi.\nPosted by Thaangnuai on March 16, 2015 at 9:20 PM comments (0)\nmarch15 ni 7:00am kawlgam hun in Pu KhaiKhuaMang in Kawlpi zato lupna pan in hongnu sia hi.\nRev. ngah lungdam pihna\nPosted by Thaangnuai on March 3, 2015 at 6:20 PM comments (0)\nTedim gambup EBC khawmpi a(40) veina Tedim khuapi ah Feb25-Mar1, 2015 sung kibawl a, Thangnuai EBC Pastor Thang Lun Mang in Rev hong ngah ahihman in ih lungdam mahmah hi, mailam amaban te Topa in hong ompih toto ta hen.\nkhua khantoh na pawlkhat\nPosted by Thaangnuai on February 26, 2015 at 7:15 PM comments (0)\nMalaysia ah om Thangnuai mite in Thangnuai sanginn ah sangsia te zatding Dol sabuai 8, Bizu cihte 2014 kum in pia uh hi.\nfeb,2015 pan Hangtailui Lei ding Siklei bawl kipan uh hi,.\nSozang to Thangnuai mawtaw lam nungkum a tawhbangteng JCB in zik kipan kik ta Feb 2015.\nPosted by Thaangnuai on December 9, 2014 at 7:50 PM comments (0)\nTu laitak khua ah thuthak tuamtuam omlo\nPosted by Thaangnuai on October 14, 2014 at 8:25 PM comments (0)\nOct 13 ni in Pa Ngin Khan Tuang tanu Lia Luan Lam Cing leh Oct14 nizan in Pi Ngin Huai te in lamet lohpi in hongnusia vat uh hi.\nsih koh na\nPosted by Thaangnuai on October 1, 2014 at 8:40 PM comments (0)\nOct 1.2014 ni 9:45am hun in Thangnuai khua pan Pi Dim Khoi leh 2:00pm hun in Yatsout pan Pa LamDoLian te in hong nusia uh hi.\nPosted by Thaangnuai on September 1, 2014 at 1:20 AM comments (0)\nTu kum 2014 Augt thabei in nguah tamlua ahih manin Khuasung min tawmtawm cim hi.\nTHA LAK NANG TUAMTUAM (0)\nCopyright ©2010 Thaangnuai Media & IT Group


url: =Malaysia Zomi laaizom mimalkim’ tung-ah deihsakna pulaakna tomno :: ZOMI DAILY\nposted on 17 January 2016 at 7:00 am Lomkholna: Malaysia, News, Zokhai, Zomi\nHihbang akhangto siingdang’ khuatual-ah Zomite ataangpi I-khuasakzia, sungtum pusuahzia, neeklehdawnzia-a kipan I’ gam-a I’ nunluui ngilh-in nuam I-sa thei-a, Pasian’ Thupha-mah ahihi, ahitazong-in itna leh thukhualna-tawh I-zatsiam keileh tua Pasian’ thupha-pen eima’ siatna hongsuak thei-hi. Nasep tam mahmah-a, I-hawmthawh mahmahsaam hang-in kha-khat RM 900-1200 cih-pen asia hilo-hi.\nZogam-ah na kiseem nuam mahmah taleh khasum, nitha naitha kician-tawh sepding a-omlo ahihi. Tua hi-a, Malaysia-ah nasep-pen naakpi-a a-uut-huai ahihna I-kiphawkthak sak nuam-hi. UN vaai-tawh gam thumna pai theih nading lampi-zong nidang bang-in vang nawnlo ahihseem-in hoihtak naseem-a, geelna leh ngiimna athak nei-in, tua ngiimna-tawh kituak haanciamna leh thukhualna-tawh seem lehang gamdang cih bangmah hituanlo,Pasian-in koikoi-ah thupha hongpia theilua ahihlam I-mu dinghi.\nTua ahihman-in, hong kimat ma-in, dahna kahna, natna satna-in hongphaak ma-in nasep nading leh sumzon paaizon nading-a hih hunlehmual-hoih mahmah-pen khahsuah hetlo-a I-zatsiam nading naakpi-in I-ki haanthawn uhhi. Malaysia-pen gam thumnate bang-a tax piak akuullohna hi sawnsawn-a, I’ sep bangbang-tawh kituak-a akingahna mun hi laailaai ahihman-in khasum atam I-ngaakngaak kaal-in zaanhun-in hongpha khaleh kiseem thei nawn loding ahihman-in Topa’ hongpiak Nii ataan laai-in naseem-in nulehpa, ziilehta leh ulehnau te’ phattuam nading hahkat ciatni.\nHih thuhoih hahkatna-tawh I-manlah takciang-in lungleen khuangaihna leh lungsim gimna akici lungkiat lauthawngnate-tawh I-ki gamla seemseem ding-a, taksa leh kha, lungsim cidam hiilhialna-tawh ma I-nawt zoding uhhi. Pasian-in hong ompih kimciat tahen!\n(Tomkaal KL, Malaysia)\nPrevious: Itna bucing (Margarete Gawtier) Part 1\nNext: US gamsung khualzinna pawlkhat – 15


url: =Johan Masa 5 | Siantongluan\nJohan Masa 5\nJesuh, Khrih hi, ci-in a um mi khempeuh Pasian tate hi a, pa a it mi peuhmah in a ta zong a it hi.\nPasian itin ama thupiakte i zuihna tawh Pasian tate a it ihihlam i kithei ding hi.\nPasian i it ciangin ama thupiakte a zui ihi hi. Eite-a dingin ama thupiakte zuihding a haksa lua hilo hi.\nPasian ta ahite peuhmah in leitung nate zo uh a, i upna tawh leitung nate tungah a gualzo ihi hi.\nKuate in leitung nate zo ding ahi hiam i cih leh, Jesuh pen Pasian Tapa hi, ci-in a umte bek in zo ding uh hi.\nHih Jesuh Khrih pen tui tawh kiphumna leh a sisan luangin sihna tawh a hong pai hi a, tui bek tawh a hong pai hiloin tui leh sisan tawh a hong pai ahi hi. Kha mahmah in hih thu a manna teci a pang hi. Kha pen thuman gen ahi hi.\nHih thu-ah teci a pang thum om a,\ntuate pen Kha, tui, leh sisan ahi uh hi. Hih thumte teci panna kibang kim hi.\nMihingte teci panna sangthei ihih leh Pasian teci panna i santheih ding thupizaw hi. Pasian in ama Tapa thu tu-a bangin teci hong pang hi.\nTua ahih manin Pasian Tapa a um mi peuhmah in Pasian teci panna a sang ahi hi. Ahi zongin Pasian thugen a umlo mi peuhmah in ama Tapa thu teci pangin a gennate a umlo uh ahih manin Pasian pen zuaugen a suaksak ahi uh hi.\nTu-in Pasian teci panna in: Pasian in ama Tapa tung tawnin eite tungah nuntak tawntungna a hong pia hi.\nPasian Tapa tawh a kipawl peuhmah in nuntak tawntungna nei a, Pasian Tapa tawh a kipawllote in nuntak tawntungna neilo uh hi, cihna ahi hi.\nPasian Tapa a um mite in nuntak tawntungna a nei na hih lamtak uh na theihna dingun hih lai a hong gelh ka hi hi.\nEite in ama deihna tawh kituakin i nget nak leh i nget khempeuh Pasian in hong piading hi, ci-in kimuanna lungsim i nei hi.\nEite ngetna khempeuh amah in na za hi, ci-in thei ihih manin ama kiang panin i nget khempeuh zong hong piading hi, ci-in i thei hi.\nMi khatpeuh in a Khristian mipihte a sihna ding zah ciang a hilo mawhna a gamta a muh leh ama-a dingin thu ngetsak ta hen. Ama thungetna bangin Pasian in a nuntakna suksaklo ding hi. Hih pen sihna zah ciang mawhna a hilote ka cihna ahi hi. Ahi zongin sihna ding zah ciang ahi mawhna om a, tuate-a ding ngetsak un, a ci ka hi kei hi.\nGamtat khialhna khempeuh mawhna hi a, ahi zongin mawhna khempeuh in sihna ciangdong piangsak khinlo hi.\nPasian tate in mawhna bawbawllo uh hi. Pasian Tapa in amaute kem a, Dawimangpa in amaute susia zolo hi.\nLeitung midang khempeuh Dawimangpa khutsungah a om ahi zongin eite pen Pasian mi ihihna thu i thei hi.\nPasian Tapa hong pai-in eite thu hong theisak ahih manin Pasian taktak a thei ihihna thu i thei hi. A Tapa Jesuh Khrih tawh i kipawlna hangin Pasian taktak mah tawh a kipawlthei ihi hi. Tua Jesuh pen Pasian taktak mah hi a, nuntak tawntungna a piathei ahi hi.\nKa itte aw, milim na biakkhak lohna dingun na kidawm un.


url: =Ut banga gamtat nading hi lo ~ Evan. Suangh Dal :: ZOMI DAILY\nUt banga gamtat nading hi lo ~ Evan. Suangh Dal\nposted on 20 June 2020 at 11:57 am Lomkholna: Biakna, News, SuanghDal\nPiangthak takpi khin gup ngah takpi khin cih teh ut bangbanga gamtat nading hilo-a, ahi zongin ut bang-a gamtat zawhna zong hi nai lo hi.\n1. Ut banga gamtatna hi lo (Galati 2:20)\n“Tuhun-a ka nuntakna zia pen kei hang hi nawn loin ka sungah a hong om Khrih hang ahi hi” ci-a, eimau ut bangbanga gamta-a Khrih ngawh theih nading thu hi lo hi.\nPaul in “Kei hang hi nawn loin…” a cih teh a mimal hihna bei ta a cihna hi loin, tua sangin ama’ mimal cilesa ii deihna le tupna in a nuntakna tawsawn nawn loin, a sunga om Khrih in a gamtat khempeuh makaih-in a Kha tha guan hi cih lam hizaw-a ut bangbanga gamta nawn lo cihna hita hi.\n2. Ut banga gamtat zawhna hi nai lo (Rom.7:7-25)\n“Paul in ka hihnop teng hih kha loin ka hih nop loh tengkeek mah ka hih veve ciangin…” a cih mah bangin gup ngah khit ah zong Khrih ading beka nuntak ding ut napi hangin tua i ut banga nuntak zawh sitsetna hi nai lo hi. Rom. 7:15\nI pianthak khit ah zong i ut loh teng mah hong gamta sak lai pen “kei hi loin ka sunga om mawhna hizaw hi” ci-in Paul in a gen mah bangin Khrih le a Gam ading khualna tawh ut banga gamtat loh ding i ut hangin mawhna kinuntakpih lai ahih manin tua mawhna hangin i ut bang taktakin ki-ut zo nai lo hi (vs. 17,20).\n“Ka sunga om mawhna” a cihteh i nuntakna bulpi ahi hih i kha ii tenna i leitung pumpi a genna ahi hi. “Ka kha bek zong hong gum hilo ka pumpi zong hong gum” i cih sam hangin i mithak hihna pumpi hong gum hi bekin i milui pumpi hihna pen mawhna hangin a kibuai pihpih lai, a kisi thei lai, a i kivuipih lai ding mah hizaw hi.\nMore: Thupha leh Gamh ii naak ~ Rev. Mang Tungg Thang\nTua bang i gen ciangin piangthak khit ah zong mawhna kibawl thei lai cihna hi loin mawhna kibawl kha lai cih lam hizaw hi. Paul in “Kei hi nawn loin ka sunga om mawhna hi” a cih ciangin ut banga gamtat nading a gen hi loin ut bang takin kigamta zo nai lo a cihna hi zaw hi.\nPiangthak takpi khin gupngah takpi khin i hih hangin i ut bang taktaka gamtat zawhna hi nai lo hi. Evan. Suangh Dal\nPrevious: Mangpha! U Cicin (Rev. Dr. Thawng Khan Cin)\nNext: Asia Sahang hong thokik\n21 June 2020 at 9:18 pm\nSuangh Dal nalai at te hoih thei mawh kei in tua bang a,mipi ten,up ma tawh kalsuan\nciat zawh nang athu pi kal masa ahih lamtak, tel theih kim nailo uh cih Zomi Thu um\nsungah ki pholak kasa pha diak a,makai Upa leh Sia tampi tak ten,Thu man thu tak\nkitel siamkim nai lo cih thu hong kimu tel sak kasa hi.; lungdam huai hih bang thu te\nkobang ka gen khiat zawh uh kum 30 bang hikhin ta,mipi ten tel siam thei nai lo lai ee.\nmai lamah hong at zel ta in cih tha kong pia pha nuam lai hi.\nLeave a Reply to Tuang\tCancel reply\nZogam politics a tom in ~ Pau Khat Suan


url: =BSM- In Rev. Dr. Kam Khaw Thang' Pahtawina Pia\nZomi (Tedim kampau) te' ading Laisiang tho Mikang lai (English) pan Zolai /Zokaam tawh hong teisak /bawlsak masapen Rev. Dr. Kam Khaw Thang (Tedim Bible Translator) pen Kawlgambup Laisiang tho Khen Kipawlna (Bible Society of Myanmar-BSM) in December 16,2016 ni-in " Tedim Laisiang tho bawlkhia Pahtawina " piakhia uh cih kiza hi.\nRev. Dr. Kam Khaw Thang in abeisa 1982 kumin Mikang lai (English) pan Tedim pau /kam tawh amasapen hong bawlsak hi. Tuhun LST version tuamtuam a kibawl ngeingai hangin, tuni dong mah mipite' deih pen Laisiangtho suak hi. Rev. Thang (Translator) pu zong Pasian mahin khansauna thupha hong piak sak lai ta hen.\nTua banah Pahtawi huaite pahtawina dingin a vaihawmpi pen khat ahi Rev. Khoi Lam Thang (General Secretary of BSM) zong Zomite' Thukizakna " Tongsan Media Group Inc. " pan zahtakna le pahtaakna i piak kawmin, i biak Pasian in hong thupha thuap hong piaksak in, hong zatsak semsem ta hen cih i thungetna ahi hi.\nBy: Tongsan Media Group Inc.


url: =Nimrod le Sunday - Zomi Adventist Innkuan\nNimrod icih a bangci mi – Sunday holiday kipatna – Baal, Babylon, Paganism\nNimrod i a khiatna pen, rebel/langdo pa, Pasian langdo pa cihna hi.\nNimrod pen Noah i tu salawn / sawn pa khat hi. Noah in ta 3 nei in, Sham, Ham le Japhet ahi hi. Nimrod piana pu pen Ham hi. A pa min pen Cush hi. Genesis 10: 6-10 Nimrod in ama hun lai in, leitung ama bat zawh ciangciang ukgai hi. Babel tower lam hi. Babylon khuapi, Nineveh khuapi a phuankhia pa hi. Noah te Ham te i Pasian bia nuamlo in, Satan biakding a pan khia pa hi. Ni pasian/Sun God biakna nasetak a phuan khia pazong hi pah hi. Babylonian te Ni bia te hi aa, Nimrod thahaat lai aphot khiat ahi hi. Mihing khempeuh Pasian langdo sak pa ci in Pes. 94 b. talmudic literature sung ah kiciamteh hi. Baal pasian biakna LST sungah a kigen pen, pagan biakna te i Ni pasian biakna pen tawh a kibang hi pah hi.\nAbraham suahding azaak ciangin, pasal khempeuh thahding order pia in that ngekngek sak hi. Abraham pen suanghawm lah ah a buk kul hi.\nChristmas symbol X pen Nimrod i Symbol pan a kila:\nX – symbol pen, Nimrod i symbol ahi hi. Withcraft icih dawi biakna symbol in a kizangh den hi. Tu hun ciangin, mi tampi te’n X pen Christmas a tom gelhna un zangh uh hi. A khiatna taktak pen Nimrod pawi bawlpina cihna hi. “to celebrate the feast of Nimrod.” Double X … ahih kei leh XX i akhiatna pen, “to double cross” mi lehheek, Satan khutsung aa mi lehheek cihna hi.\nSimiramis le Nimrod tapa khat neikhawm: incest tabo zangh\nNimrod i nu min pen, Simiramis hi in, a nuntak lai hun in leitung aa numei a mel hoih pen in, kiciamteh hi. Simiramis pen kumpi nu zong sem hi. Nimrod ahi a tapa tawh tano khat nei in, amin zong Tammuz ci hi. Tua a tapa suakni zong December 25 ahi hi. Ni Pasian tawh a tahi ci un, Tammuz i a suahni December 25 pen Babylon hun in, pawipi kibawl ngekngek hi. Babylon te biakna ahi Ni Biakna pen zong, Paganism ahih kei leh Pagan biakna kici hi.\nBabylon, Paganism, Nebuchadnezar te omna phualpi ahi Iraq gam:\nTanglai aa Babylon gam icih pen, tuhun in Iraq gam teng na hi zel hi. Nebuchadnezar te tena khawng zong, Iraq gamteng na hi a, Daniel leh a lawmte teng zong, tuateng ah nateng, na tualta ngei cihna hi. Biblical scholars te muhna ah Noah tate 3 ahi Shem, Ham, Japheth te suan le khak pan in, white caucasion mikang te, African te leh Mongolia minam te ci in nampi 3 in hong kakhia hi ci uh hi.\nPagan biakna icih pen, Ni Pasian biakna ahi hi. Nimrod hun in a biakpi pen Ni pasian hi. Tua hun in, Nimrod pen leitung aa kumpi thahat pen ahiman in, Satan, sapi in amah hong zangh pah hi. Pagan biakna a hi Ni Biakna in, ama uksung teng hong zelh pah hi. Lei leh van apiangsak pa, biakpiak ni ni Sagih ni pan lampial ta uh hi. Tua ahihman in, Babylon biakna pan, hong pusuak un Rev. 18:4 ah ci ngiat hi. Leitung siantholo na khempeuh pen Babylon in limla khinta hi.\nNimrod pen, Ham i tuu hi in, ama hun lai Japheth i suan le khak ahi, mikangte gamsa ben in, beng aa a sa zong ne hi. Tua bangin, a gamtat ciang, thahat semsem ding in kituat hi. Canibalism kici mihing sanekna pen nasetak in Nimrod hun in zangh hi. Pasian deihlo mahmah aa a gamta pa kici hi.\nJapheth = Caucasian race/mikang; Shem = Mongoloid race/Asian; and Ham = Negroid race/African. Ham i tapa neu pen, Cannan hi in, Noah in a pa Ham a samsiat taangin, Ham i tapa neupen ahi cannan samsia hi. Ham leh Cannan in, Noah lengah zu kham sa a, a ihmut laitak in, na hoih hetlo khat, Noah tungah bawl hi thei khading hi LST siamten ci uh hi. Ham i tapa Cannan suan le khakte pen Sila suak hen ci in Noah in samsia hi.\nShem le Japheth in, apa Noah tanguah pen nunglam aa pai in, puan tawh khuhsak hi.\nItaly gam aa om, Roman Christian te hong thahat takciang in, Constantine le Pope thahaatna tawh December 25 Tammuz, ni pasian suahni pawi a bawl denden uh pen, Zeisu suahni tawh hong kituaksak ta in, December 25 ni Christmas, Zeisu suahni ci in, Christian khempeuh in hong zuisak ta hi. A taktak in, Zeisu pen, December kha in suak peuhmah lo hi. LST siamte genciang in, february kha ahih kei leh April kha khawng hi zaw ding hi ci uh hi.\nSatan in, Noah tuiciin tun khit, leitung mi thahaat/thunei pen pa ahi Nimrod hong zat mah bangin, Roman te hun ciangin, leitung thahat pen, thunei pen ahi Constantine le Pope mah hong zangh pah aa, tuate gel khutsa tawh Christians misiangtho te, millions tampi kithat ngekngek hi. Zeisu nihveina hong paima in zong, leitung gam thahaat penpen ahi USA kumpi le Biakna lampan a thahat penpen i lutang ahi Pope hong zang kik ding a hi hi. Tua hunciang, universal sunday law – common holiday a leitung khempeuh i zatding aanaa tawh hong bawl ding uh hi. Tu mahmah in zong, Pope Benedict mahmah in, Sunday pen, Ni Sa Gih Ni hi cimawk hi. Television news te ah agen na…. LST sung ah Ni Ma Sa Ni… kici napi, ni 7 ni nasuaksak – hah tang aa kikhem in, leitungmi laisim thei khempeuh un, laisim theilo bangin, Amen pia damdam kawikawi lai mawk uh hi.\nMartin Luther in, let the bible alone interpret acih dan in, LST cih mah i let tentan ding pen, Pasian deihna hi. Mark 7:8,9 Mihingte bawltawm, traditional ngeina te pen tawh Pasian bawlsa thukham te ikhek ding hi lo hi. Pope in, amah le amah Pasian in kimuta, Zeisu zalaih in kimu ta. A utut in LST gen, Pasian thukham khel, mipi in LST simtel lo in, Pope le Roman Christians makai te cih bangbang zui. Tua pen, Pasian i deihlo penpen thukhat hi. Rev. 18:4 come out among them… ci in hong samsam hi. Babylon, Baal, Pagan, Nimrod, Pope, Constantine, Anti-Christ te makaihna gentel takin encian ciat ni in, amau upna/ukna nuai pan pusuak gai ciat ni.\nThe truth shall set you free ci ahihciang in, LST sung ah Pasian i adeih thuman mah i kantel photphot kisam ding hi. Tua ahih kei leh Satan/Anti-Christ nung zuizui khawng ki hi thei mawk ding a hi hi.\nLST thuman i telciang in, tua thuman i zuih leh hong suakta sakding hi. Satan in bel LST khempeuh lot ngah mang, theimang hi. A hihang, zui nuamlo sese hi.\nBabylon Mawhna 10te zong nasim zomsuak in.\nPrev post ZSS 1: Laisimna pan Telcianna ah\nNext post ZSS 2: Jerusalem pan Babylon ah


url: =Thuthak Tomkimcing 16 June 2014\nA. KNU leh Kawlgam galkap kikap leuleu ta' Bang ci.\nThaneetayii Region sung ah Kawlgak kap Battalian 552 leh KNU galkap Battalian 4 te kikap in KNU nih in sih lawh ban ah athau tawi uh kilaksak ahihi. Kikap hun pen June 13 ni zingsang lam in kigen a, hih thu tawh kipawl KNU te gamsung ah gamkuan avak nalam pan in kikap kha uh cih KNU Padu Saw Elna in gen khia hi.\nB. Gam mipi te theih huai thu leh kiginkhol huaithu 3.\nKawlgam sung kumpi panmun thak kiteelna maikum kiteel ding hi a, gam leh nam vai in tuteng thu alamdang in kikhel sak lumlet mang uh hi. Kumpi ngah cil hun tawh kibanglo hi.\n1.(PR) Proportional Representation System\n2. 436 thukhun vai\n3. Biakna tawh kipawl thukhun vai\nhiteng tawh mipi te lungsim pingpei uh a, Zogam mei vai, lampi vai, Leisung gamsung sumpiang vai, Vanleng tualvai, Mimal simna Census vai, NCCT leh MPC vai, Federal vai Rohingya vai, Leitangh lou kilaksak vai, leh adangdang thutampi nelh siah toto in hun kihei sak ahih man in pilvang kul ding ahihi cih thusim mualtungmi thau tawi kipawl na sung pan kiza sim pianpian ki cihi.\nC. The Legend of King Naresuan Part 1-5\nThai land ah Kawl gam mi nasem te nasiatak in akimat mahmah hun tu lai tak tuhun sung hi. Thai gam thuneih na ala Thai galkap kumpi in agam mi te in Myanmar mi te amuhdah theih theih nading in Nidang Bayinnuang leh Anoratha hun a, Thai gam do in alak na melmuh tongsan pi akhonkhawng in agam mi te et theih ding in ticket mawk na in hawm ziahziah uh cihi. Thai gam ah melmuh tongsan mun 160 ah zan ni pan kipan lak ta uh hi. Bayinnaung asih khit teh Thai in Ayudaya khuapi kawlgam khutsungpan alak na dong kizom in omto hi. Bayinnuang in Ayudahya khuapi alak hun in Thai tulpi tapa Naresuan kum 9 bek pha pan ahihi.


url: =· 2014 World Cup Tukpeeng kimawlna Brazil gam Sao Paulo khuapi ah June 12,2014 ni in nuamtak in kipan a ahizong in Innpua lam ah mizawng daaipaam pawl in khasiatna pulaak in kap ngeungeu uhhi. Brazil te akisailo pi in thukhenpipa in Penalty pia hi ci in Croatia te phun naainaai uh a lungkim hiaulo uhhi.\n· March kha ni 8 ni a Malaysia gampan Beijing khuapi zuan a leeng Vanleeng mang tung a tuangkha mite innkuan pihte tung mikhat ciang $50,000 ta Vanleeng Insurance pan piak kipan ta uhhi. June 12,2014 ni in China gammikhat in sum lakhinta a, adang 50 in sum ngak laai uhhi. Mi khat ciang $175,000 ciang company in piaksawm uh ahihi. Malaysia kumpi inbel akizong zong laai hi a sum kheempeuh avek in kipia thei naailo ding hi. Kolam pan mangtaktak amite sitaktak kacih masiah uh na ngaklaai un ci in June 13, 2014 ni in vaaikhak hi.\n· Iraq gam sung ah ISIS kici thautawi tapong te in Khuapi khat khit khat buluah to ziahziah uh ahihman in Iraq kumpi te in leitung bup ah huhna June 13, 2014 ni in ngenta uhhi. US President Obama in ahihbel gaalkaap peen ongpuakkik nemnum nawn hetkei nung in lampi naak ngaihsun mahmah ung cihthu zasak hi.\n· Afghanistan Taliban te in kum 5 sung bang amatcip uh mitampite leh amah le amah zong hingdinga kilam en ngamlo phial ahi Gaalkaap Sgt Bowe Bergdahi kum 28, LA vanleeng tual ah June 13, 2014 ni in ongtungkikta a, Tu in Texas Gaalkaap phualpi ah kitawldam sak phot tadih hi.\n· Ukraine gam nisuahna lam ah Russia deih mipite leh Ukraine gaalkaap te June 13, 2014 ni in nasiatak in kikaap uha, Russia deih tapong te uksa ahi Mariupol khuapi Ukraine gaalkaap ten ngahkikzo in Russia deih gaalkaap mi 5 that uhhi.\n· Kawlgam Democracy makaaipi leh NLD makaai Daw Aung San Suu Kyi June 13, 2014 ni in Nepal gam cidam in tungkhin ta hi. Tutung in BIMSTECT khawmpi akah kawm in Nepal gam a asaangpeen minphatna President Ram Baran in akhuttawh piading ahihi.\n· Yangon khuapi Tamoi veng a om Penang Siampi Lutol pa biak in Kawl kumpi ten buluh in akhakcip khitciang June 13, 2014 ni in Pungzi Lutol 5 te Tamoi thukhen zum te in apuantual uh suahsak in Insein Top Hotel ah puak uhhi.\n· Thailand gam kilamziading vaaihawm pawl September khasung in bawlkhia ding ci in Thailand gam thuneihna abuluah ahi Thailand gaalkaap Maangpi Prayuth Chan-ocha in June 13, 2014 ni in taangkokhia hi.


url: =Lai ka gelh ciangin (2) ~ T. Sawmlian :: ZOMI DAILY\nposted on 7 July 2020 at 1:45 pm Lomkholna: Article, Sawmlian\n‘Lai ka gelh ciangin…” cih sungah ka laigelhzia pawlkhat ka gelh khin hi. Tua banah pawlkhat hong hawmsawn nuam lai ing.\n1. Sanggamte pawlkhat in min (noun) khit ciangin ‘in’ a om leh zom uh hi. ‘Pathianin min hmangaih em em a’ cih bangin gelh uh a, ahi zongin ken bel, ‘Pasian in hong it mahmah hi’ ci-in, ‘Thangpu in nasep hahkat hi’ ci-in ka gelh hi.\n2. “A (3) Veina Xyf Khawmpi” cih bang, “Kum (1992) in hong nusia” cih ahi zongin, “Mi (4) in lawhcinna ngah hi” zong ka ci ngei kei hi. Ahi zongin, “A 3veina Xyf Khawmpi” ahih kei leh (ahkl), “A Thumveina Xyf Khawmpi” cih bang, “Kum 1992 in hong nusia” ahkl, “Kum tul khat zakua sawmkua le nih (1992) kumin hong nusia hi” ci-in ka gelh deudau hi. “Mi 4 in lawhcinna ngah hi” ahkl, “Mi li (4) in lawhcinna ngah hi” ahkl, “Mi sawmnih le li in lawhcinna ngah hi” ka ci hi.\n3. “Kum 2020 sungin thu tampi piang hi” cih bangin ka gelh a, “Tukum (2020) sungin thu tampi piang hi” ka ci hi. “Lianpu pen (zi nei khin ahih hangin) a lawmte tawh nungak a hel kimu hi” cih bangin zong ‘parenthesis’ ka zang thei zel hi.\n4. “Itna (love) pen khansak theih hi” ci-in ka gelh a, “Itna, love pen khansak theih hi” ci-in ka gelh ngei kei hi.\n5. “Topa i mu ding hi” ci-in ka gelh a, “Topa ih mu ding hi” ka ci ngei kei hi. “Topa ihmu ngei lo hi” cih bangin ka gelh hi. “Ih kisap Topa hi” ci-in ka gelh ngei kei a, mite in ‘ihmut kisam Topa’ a sak khak ding uh ka lau hi. Tua ahih manin, “I kisap Topa hi” ci-in ka gelh hi.\n6. Double vowels tawh kisai pen i sim ciangin a kitelzawkna dingin ka zang zel hi. Tam zatloh ka sawm hi. Thuum (beg, pray), thum (three), thumanna (obedience), thumaanna (righteousness) cih bangin, “Mi thum in thuumna nei uh hi” cih bangin “A thumanna leh thumaanna hangin pahtawina kipia hi” cih bangin ka zang hi. ‘Tua tengah double vowels zat ding’ ka ci thei kei a, a kiim a paamate tawh kizui-in koihna dinga a hoihte ah ka koih mai hi. Lei/leei/leii cih danin zang ding ci lehang zong piang thei lo a, lei (leei & leii) cih bekbek pen nam nga bangin kizang thei mawk hi. ‘Hai’ bang zong zatna tampi om a, double vowels zat hangin zong a khiatna kitelkim pah tuan loin, ‘lei’ mah tawh kibangin a kiim a paam a thute tawh a khiatna theih dingin ka tuat hi.\n7. Min leh min a kizoma gelhloh hamtang ka sawm hi. “David Jerusalem ah om hi” cih sangin, “Jerusalem ah David om hi” ka ci a, a kizom teitei a om ciangin coma (,) tawh ka khen hi.\n8. Mikang pau tawh kilehngat-in, Mikangte in, ‘Red cow,’ ‘Red Sea’ a cih uh pen, ‘San Bawng’ ci loin, ‘Bawng san’ ka ci a, ‘San Tuipi’ ci loin, ‘Tuipi San’ khawng ka ci hi. T. Sawmlian Thomte\nPrevious: Lai ka gelh ciangin (1) ~ T. Sawmlian\nNext: Nuntakna kilam ding zia ~ Tg. Samuel Nas


url: =Misi khat Tho Kik - Zomi History Misi khat Tho Kik - Zomi History\nHome > World News > Misi khat Tho Kik\nMisi khat Tho Kik\nPoland gam,Ostrow Lubelski,Eastern Polish Town a om piteek Janina Kolkiewicz kum (91) pen si-in, a luang hawm pen misi koihna pan nungta kik cih ABC News ten tangkokhia uh hi. A tunu Bogumila Kolkiewicz in a nipi Janina kiangah zing-an ding bang duhna hia? Bang hiam kong bawlsakding cih dong ding in apai leh ani pen na husang nawnlo a hih cianga a innkuanpihte in siavuan te vako pah uh ci hi. Siavuanpa a tun teh limtak vel dikdek a, ahi zongin Piteek pen si hita hi cihna lai pia hi.\nTua khitteh sihna teptehna munpi te ah zong zasakpah uh in,misi teptehna lai November ni 6 ni in piapah uh a,hankuang zong leipah in,pastor si vuiding in sampah uha vuina nei uhhi. Misi luang mawtaw tawh apuakkhiat zawh uh nai 12 kimbang asawtzawhteh zan nai 12 satkhitkim pawl in kongkhak hongkikiu,bell hongging in,Bogumila leh apasal zong hongtho khia uh a,misi koihna nasemte hongpai uh in,na ni pen a theikhial hi-uh teh a si hinailo pi na ci uhhi.A mauzong lamdang sa mahmah uha asawtlo in misi piteek nu hongciahpih uhhi.Pi teeknu hongtun teh kakhua damlua,tui duhlua ing ci in,tuidawn in,a damngei mah bang in omsuak cihi.\nSource: ABC News & Zomi World News\nWorld News 11:33:00 AM\nArdiansyah putra August 5, 2016 at 10:31 PM\nItem Reviewed: Misi khat Tho Kik Rating: 5 Reviewed By: Thang Thawn Tuang Guite


url: =Banghang ka Email ah Attachment ki khaktheilo hiam? :: ZOMI DAILY\nposted on 28 February 2012 at 7:26 pm Lomkholna: Article, Sawltak, Tech\nMi pawlkhat in Email sungpan te’n “Video kongkhaksawm hangin ki ngahthei mahmah kei” cithei a, pawlkhat inzong “Photo kongkhaknop tamlua, ahihhang na Email ah lutnuam vetlo” cithei uhhi. Banghang hiam?\nEmail panin Text akici Laimal gelhciatciat in ihki khaktheih mahbang in adang File namtuamtuam ahi Audio File, Vidoe File, Photo & Images, Documents, etc… tezong kikhak thei hi. Ki khakthei cihciang in utzahzah ki khakthei zuaizuai cihna hipahlo hi. Banghanghiam cihleh ihzat Email Program tungtawng in Attachment pan aki khakthei File Size pen ki ciangtan tek hi.\nEi Zomi lakah Gmail azang ki tampen khading in ka lamen hi. Gmail te’n Email khat ihkhakkhiat ciangin Attachment ah File Size 25 MB ciang ki ngahsak uhhi. Hih 25 MB sangin atamzawk, agikzawk leh na Email khaksawm pen pusuak khialoding a, ongki lehkik tantanding hi.\nTuaban ah Gmail pan Attachment 25 MB ciang ki khakthei ihcih hangin, nakhaknu nakhakpa in Gmail zanglo in, Attachment 25 MB sang atawmzawbek aki ngahsak adang Email Program khatpeuh azat leh na Email khakpen luttuanlo ding hi.\nTheihding adang khatah Gmail panin “Executable Files” akici “.exe” tawh akhawl File namte ki khaktheilo hi. Banghanghiam cihleh tua File tepan in Virus omthei ahih manin, Security lunghimawhna hangin aki ngahsaklo uh ahihi. Tuaban ah adangdang File Extension ahi “ade”, “adp”, “bat”, “chm”, “cmd”, “com”, “cpl”, “hta”, “ins”, “isp”, “jse”, “lib”, “mde”, “msc”, “msp”, “mst”, “pif”, “scr”, “sct”, “shb”, “sys”, “vb”, “vbe”, “vbs”, “vxd”, “wsc”, “wsf”, “wsh” cihte zong ki khaktheilo hi. Hih atung a File Extensions tepen Zipped File (.zip, .tar, .tgz, .taz, .z, .gz, .rar) in nabawl hanginzong ki khakthei tuanloding hi.\nYahoo Mail ahzong Attachment nakhak ciangin 25 MB ciangbek ki ngahsak uhhi. ZomiDaily\nPrevious: Sialsawm Pawi ~ Dr. Dal Lian\nNext: GZA muhdan (Perspective) a tuamtuam ~ Pau Khat Suan\nZomi khangno khat cycle accident in hong nusia


url: =Ki ngaihsiatna pan suahtakna ~ T. Sawm Lian :: ZOMI DAILY\nposted on 16 November 2015 at 12:35 am Lomkholna: Article, Sawmlian\nKi ngaihsiatna pan suahtakna\nKingaihsiatna [depression] pen tuhun leitung in a buaipih mahmah khat ahi hi. Khangnote lakah tam diak ahih manin khangnote lakah mah le mah kithat [suicide] tam hi. Kingaih[sut]siatna pen lunggimluatna leh lungkiatna tawh kizom a, tuate pen khauhual tawh kinai mahmah hi. Tua khauhual tawh hong kizop ciang kahna leh kikhenna piangsak ahih manin a patauhhuai leh a veihuai mahmah thu ahi hi.\nKingaihsiatna i cih bang?\nMihing nuntakna ah dah hun leh haksat hun pen a om ding mah ahi hi. Ahi zongin kingaihsiatna [depression] i cih pen tuate bana haksatna mihing tunga om ahi hi. Mi kingaihsia i cihte pen lametna nei nawn lo, amah a panpih ding om lo a thei tawntung, mi khempeuh pen ama lang pang, amah a it om lo a thei, lungdamna nei thei nawn lo, cih banga nungtate ahi uh hi. Tua ngaihsutna in leitung nopsaklohna, leitung cimtakna, thalawplohna, leh luangkiatna piangsak ahih manin tua bang mite in amau leh amau kithah ding pen a baih leh a lampi om sun hi-in thei uh hi.\nKingaihsiatna – Koi pan kipan?\nKingaihsiatna kici pen a tuam a midangte tungah pana hik (virus/bacteria) tawh a kingah hi lo hi. Kingaihsiatna pen, ‘Ngaihsutna hoih lo mihing lungsim sunga omden, a hoih lam ngaihsutna sanga hong liatzawk mana hong piang hi,’ ci leng kikhial lo ding hi. Ahi zongin ngaihsutna hoih lo a nei khempeuh mi kingaisia cihna hi tuan lo hi. Tua kingaihsiatna pen bang hanga hong piang hiam?\nTagah genthei kisa lua-in, huh leh panpih ding nei lo lua hi a kitheihna; lawm le gualte bangin sum le pai leh silh le teen kicing nei lo kisakna; pampaih leh bawlsiat thuak diak hi a kitheihna; deihsak ding nei lo leh panpih ding nei lo hi a kitheihna; nungak-tangvalte adingin lawmngaih tawh kikhenna, leh adgte… pen kingaihsiatna hong pianna bulpite kha ding hi. Ahih leh hihte pen maan taktak mah hiam? A kingaisia mite pen pampaih leh bawlsiat tuam hi-in, genthei lua leh huh ding leh panpih ding om lo taktak mah hiam?\nA taktakin ci leng…\nA taktakin ci leng, i ngaihsutna pen dik khin het lo hi. Kingaihsiatna a hang tuamtuam [a tunga i gente] pen hoih takin kanpha leng thu neucik peuh na hi thei hi. Lawmngaih tawh kikhen mana kingaisia mite bang, kha kunkun lo a lampi dik a zuih uh leh lungdamna mah ngah veve uh a, genthei lua a kitheite bang amau sanga gentheizaw a tam dan tuat cian uh leh kingaihsiatna ding hi loin, tha thak lakna in kizang thei hi.\nTagah hi a kitheih luatna, pampaih, bawlsiat tuam hi a kitheih luatna cihte pen a taktakin ci leng, tagah Bill Clinton pen US president hi thei a, Mahatma Gandhi, Nelson Mandelate khawng zong thong sung tam veipi mah lut uh hi. Winston Churchill sanginn pan a kihawl khiat hang a thak ah lut in Napoleon bang zo thei a, kha thum sung bek sang a kah Thomas Alva Edison in electric bulb mukhia thei veve hi. A taktakin a kisam zaw pen lungkiat pahpahna hi loin, ‘a hoih lama haksatna zat siam,’ ahi hi.\nDeihteelna pen nang aa…\nPasian in deihna nei-in hong piangsak a, sia leh pha ‘deihteelna’ bel nang khuatah koih hi. “Haska lua” ciin Jesu leh a nungzuite na kigui-awk ziau leh nang leh ke’n gupkhiatna thu kici za lo kha ding hi hang. Leitung a mi thupi a kigente – Isaac Newton, Henry Ford, Abraham Lincoln, Mahatma Gandhi, Nelson Mandela, William Carey, Hudson Taylor, Judson, leh adangdangte pen haksatna, lawhsapna leh langbawlna tampi pan a gualzote hi uh a, haksatna a tuak hun un, ‘kei cing lo mah hi’ng’ ciin kigui-awk mawk leh mi lawhcing kici ngei lo ding hi.\nMite in nidang ciang hong theihden ding a mi thupi suak ding lam i gennop bulpi hi masa loin, kingaihsiatna hanga a manpha mahmah nuntakna a zang khial leh, khualhual bek a lametna a nei mite tungah, ‘khauhual bek pen lametna leh lampi om sun hi lo’ cih a gen nuam i hi hi. Mihing masapen pan kipan haksatna om a, mi tampi in a thuakzawh uh, ngaihsut khialh manin kha kunin, kingaihsiatna tawh hun mawk beisak ding maw? Hi lo e, Pasian in deihteelna nang tungah hong koih hi. Na lungdam pen ni leh na haksat pen hunin, a hoih lam zuan ding maw, a sia lam zuan ding, cih pen nang deihteelna ah kinga hi.\nSuahtakna – Midang na kisam hi\nMihing ngaihsutna pen a sia leh a pha ciin kikhen thei ding hi. Hih a sia lam hong liat luat ciangin buaina leh kingaihsiatna piang hi, cih i gen khin hi. Tua bang a hong liatluat ma-in bangci kalsuan ding?\nPasian in hih leitungah nang bek hong koih lohna bang hang hi ding hiam? Khat guak a khuasuak zo ding hi leh bang hangin Pasian in midang bawl ding hiam? Adam in amah guak a nuntak nuam a sakloh mana nang leh kei tuni in hih leitungah a om i hi hi! Tua hi, banga i gennop, ‘mihing khempeuh in midang kisam hi hang.’\nNang leh kei, a hat het lo, a thanem leh pilna siamna lamah zong mi a baan zo lo khat in i haksate ei bekin zawh i sawm mawk pen dik thei lo hi. Ngaihsun mah dih ve, leitunga mi minthang pen leh mi thunei pen khat ahi US president, amah a huh ding mi bangzah nei hiam? Amau gam sunga mi pil penpente mahin huh, panpih ahih manin vangnei, thupi in na lianpi sem zo bek hi. Tua mah bangin, na haksatna, ngaihsutna hoih lo pan na suahtakna dingin midang huhna nget ding maizum kei in.\nSuahtakna – Na ngaihsutna kikhel in\nNorman Vincent Peale in, ‘Zawh a om hi-in kithei sin dih ve, sauveipi na kingaihsut leh a taktak hong bang ding hi’ ci hi. Kingaihsiatna pen guallehna ii vanzat hoih pen hi a, tua ngaihsutna hoih lo pen kikhel kisam hi.\nLeitung pen nang adingin a hoih lo bekbek, mite zong a muanhuai lo leh nang hong langpan vive hi-a na ngaihsutna kikhel in. Nang hong huh ding na kiim na kiangah Pasian nasem bangzah hiam om uh a, na sabuai-ah zong Lai Siangtho om hi lo hiam? Leitungah hong it lo, hong ngai lo leh hong langpan tampi om phial mah leh, nang hong it, hong ngai leh na haksatna hong huh nuam tampi om ahih lam mangngilh kei in.\nLeitung nuntakna-ah khatvei leh haksatna i tuak a, khatvei leh lungdamna i ngah hi. Nang na theihcian loh mana mi khempeuh in leitung pen nuamsa lua dingin tuat kei in. Haksa mah leh thuak a, haksatna a kizosak lo mite ahi, ka kiim na kiangate lungdam hi-a na theih mite! Ngaihsutna hoih lo, siatna leh a hoih lo thu bekbek ngaihsutna panin a hoih, a manpha ngaihsutna nei in.\nSuahtakna – Midangte huh in\nA ngah ding bekbek a na kikoih leh cik mah ciangin na lungnuam ngei lo ding hi. Nang zong huh kisam cin a, midangte in zong na huhna kisam hi. Na sep theih leh mi sep theih kibang lo ding hi. Na sep nop leh mi sep nop kibang lo ding hi. Mi na hoih sep bang sese sep a kul hi kei, nang sep theihna ah sem lel in.\nHuh ding bek lamen-in, midangte in nang tungah a pha hong bawl ding bek ngakin, na lungkimna ding a hong gamtat bek uh na ngakngak leh, tua pen haksa mahmah ding a, tua bang a omloh ciang hehin, nek ding nei loin, lungkia in, mihing leh Pasian mawhsakin, a tawpna-ah khauhual peuh manin na kikhai ding hi. Tua khauhual tawh kikhai na ngap ciang dong pen a lampi sau mahmah ding a, tua lampi na tot laiin lam pialin a hoih lamah ‘na hoih sepna’ tawh lampi maan tawn thei hi teh.\nMidang na huh ciangin zong ‘kihuhsak’ lua se kei in. Lungdam hong koh kik ding uh leh amau tung panin na lianpi lamen se kei in. Na hoih na sep ciangin zong ‘kisemsak’ lua se kei in. Tua ahih kei leh na nasep hoih, midang na huhna pen nang adingin hehna suak thei hi.\nSuahtakna – Manpha takin ‘hun’ zang in\nMidang na huh ciangin na ‘hun’ pen manpha taka a zang na suak hi. Kingaihsiatna pen hun awng tam neih luat man zong hi thei hi. Siatna kici limlim pen hun awng hauh luat man hi nuam mahmah hi.\nHun awng hau lua, ngaihsutloh ding teng ngaihsun, seploh ding teng sem, tua hanga kingaihsiatna tam mahmah hi. Pumpi adingin exercise lak, Lai Siangtho sim, naupang tawh kimawl, nasep kician neih [khasum a tam leh tawm thu tuam], nasepna ah citak ta hun zat, adngte. pen kingaihsiatna a pianlohna ding a vanzat hoihte hi a, a neisate adingin zong suahtakna ding lampi hoih mahmah ahi hi.\nHih leitungah haksatna pen nang bek hi loin mikim in tuak hi. Gentheihna a thuak nang bek hi lo cin a, sum le pai haksa nang bek hi lo hi teh. Leitungah tagah nangbek om loin, lawmngaih tawh a kikhen nang kia na hi kei. Na thuakna pen haksa mah in teh, ahi zongin midangte thuakloh a thak na thuak om kei; mite’n zong thuak a, zo uh hi. Midangte huhna a kisapna leitungah om na hih manin midangte huhna ngen-in, mi muanhuai kamkuppih-in, midang tungah na hoih sem in; a kigui-awk lel dinga leitungah piang hi lo na hi, cih phawk in. Pasian in deihna neiin hih leitungah tomcik sung adingin hong piangsak a, tua pen nang’ na ‘deihteelna’ zangkhial in tomsak sawnsawn ding maw? Hi lo e, haksat hun, lungkiat hun, huh ding leh panpih ding nangawn a om nawnloh ciangin zong Pasian in hong sam den a, bangzah taka a mawh a khial mite zong maisak thei hi. Ama sungah zawhna om a, a itna bei hun cih om ngei lo hi. “A kimuh thei hun lai-in TOPA zong unla, a nai-a a om lai-in Amah sam un” [Isa 55:6].\n12.11.2015 || 23:59\nPrevious: All The World’s A State… W. Shakespeare (Zolai)\nNext: Numei Pasal liangko kikimna (Gender Balance)\nFlorida pan Pawlpi kum (11) cinna pawi ah sapna


url: = Tinaung Takluem ROM 1\n1 Jesus Christ i sal, Sawltak a hi tu in a ki samtuam le Pathian lungdamna thupha atu koituam, keima Paul in,\n2 Laithiangtho sung ah Ama kamsang te taw in hong kamciam sa,\n3 A Tapa, i Topa Jesus Christ thu taw kisai in, Ama sia cilesa taw in David suan sung pan piang a hihi;\n4 Taciang Pathian Tapa a hina sia, vangletna taw ahizong, thianthona thaa taw ahizong, thi na pan thawkikna tungtawn in ahizong, a ki tangko sa a hihi:\n5 Jesus Christ tungtawn in thuthiamna le Sawltak hina ka sang zo uh hi, banghangziam cile minam theampo sung ah upna thu man na sia Ama min atu a hihi:\n6 Tua thu theampo sung pan note zong Jesus Christ in hong sam hi:\n7 I Pa Pathian le Topa Jesus Christ kungpan thuthiamna le thinnopna sia, Pathian itna le mithiangtho te a kici Rome ah a omte na vekpi tung ah hong om tahen.\nLungdamna Thu Le Thunget\n8 Na upna uh sia leitung theampo ah ki son ahikom in, note theampo atu in Jesus Christ tungtawn in a masabel in ka Pathian tung ah ka lungdam hi.\n9 Banghangziam cile ka thungetna theampo ah tatsat ngawl in hong hel tawntung khi hi, ci sia Ama Tapa i lungdamna thupha sung ah ka thaa taw a na ka sepsak Pathian sia ka tetti a hihi;\n10 Pathian deina a om le bangbang po ahizong hai ngawl in note kung ah kong pai thei natu in, thu ka ngen tawntung hi.\n11 Banghangziam cile note kong mu nuam mama hi, tabang in thaa letsong te hong pia in, a tawp dong na kip thei natu uh a hihi;\n12 Tabang ka ci ciang in, note le keima sia upna tungtawn in khat le khat he ki nep khop thei natu thu a hihi.\n13 Suapui te awng, Gentile mite sung bangma in note sung ah zong nga pha ka nei thei natu in, tam veipi note kung ah hong haw tu in ka ngealsa hi napi, ahihang tudong hong haw thei ngawl lai khi hi, ci he ngawl in na om tu uh ka dei bua hi.\nLungdamna Thu Atu Maizum Ngawl\n14 Keima sia Greek mite le mimawl* Mimawl Lu zai, barbarian te ahizong; mipil te le a pil ngawl te tung ah ahizong leiba khi hi.\n15 Tua ahikom Rome khua ah a om note kung ah zong, ka hi thei za in lungdamna thuhil tu in ka ki nging khol zo hi.\n16 Christ lungdamna thu atu in ka mai a zum bua hi: banghangziam cile hi lungdamna thu sia amasabel in Judah mite tung ah, taciang Greek mite tung ah, a um khatsim ngupkhat natu in Pathian i vangletna a hihi.\nThutang in Upna taw Nungta\n17 Banghangziam cile, a thutang peuma upna taw in nungta tu hi, ci a ki at sa bangma in, tua lungdamna thu sung ah Pathian i thutanna sia upna pan upna ah kilang hi.\n18 Banghangziam cile thuman sia thutan ngawl na taw a len mihing te Pathian nei ngawl nuntak dan le thutan ngawl na taw ki lebul in, Pathian thin-ukna sia van pan in hong kilang hi;\n19 Tua ahikom amate in Pathian a heak natu thu sia amate sung ah kilang zo hi; banghangziam cile Pathian in amate tung ah lak zo hi.\n20 Banghangziam cile leitung a ki bitphua pan kipan in, mit taw mu thei ngawl Pathian i tawntung vangletna le ama i hi na te sia a vawt nate tungtawn in ki tel thei hi, tua ahikom amate in paulap a nei bua uh hi:\n21 Banghangziam cile amate in Pathian a heak uh ciang in, Pathian i hi na bang in minthanna pia ngawl uh a, lungdam zong ko ngawl uh hi; ahihang amate ngaisutna te sia man nei ngawl suak siat a, amate mawmawt thinsung te mialcip siat hi.\n22 Amate le amate ka pil hi, ci uh hi napi, a mamaw suak siat uh hi,\n23 Taciang a lal thei ngawl Pathian i minthanna sia a lal thei mihing lim, vacim te, peangli nei ngamsa te le a bokvak te taw lai uh hi.\n24 Tua ahikom amate pumpi te sia amate le amate thupi kisa ngawl tu in, Pathian in zong amate i thinsung deina tungtawn in a thiangtho ngawl mun ah ap hi:\n25 Amate in Pathian thuman sia leilot thu suaksak uh a, tawntung minthanna bitphuapa Pathian sang in a bitphua sa te bia in paai zaw uh hi. Amen.\n26 Hi thu hang in Pathian in amate sia maizumhuai cilesa deina ah ap hi; banghangziam cile numei te nangawn amate numei hi nate a ngeina bang in zang nuam ngawl a, numei le numei ki khialpui khawm uh hi:\n27 Tasia bangma in pa te zong a ngeina bang in numei taw omkhop na nusia a, pa le pa ki laklaw ki thangai na sia mei bang in kuang hi; tabang in pa te sia pa te taw maizumhuai na pha ngawl te a vawt uh hu in, na phangawl sep thaman amate tung ah theng hi.\n28 Amate in Pathian sia amate heakna sung ah cepte tawntung tu a uk ngawl uh hu in, a ngamtat huai ngawl nate vawt tu in thinsung pha ngawl ah amate ap hi;\n29 Amate sia thutan ngawl na taw dim uh a, paktatna, ngitlona, duhopna, deisakna pha ngawl, vang en na taw kidim, tual that, thu ki nial na, ki theam na, sonsiat na; ngual huau ku te,\n30 Ngual phunsan te, Pathian a ensan te, ngual zawngsak te, mihing ki phasak te, a ki suangtak te, na pha ngawl vawttawm te, nulepa thu ngai ngawl te,\n31 Tel theina nei ngawl te, thukham paltan te, ngeina bang in a ki tha ngai ngawl te, ki lemna a vawt nuam ngawl te, hesuakna nei ngawl te:\n32 Hibang nate a vawt te sia a thi tu in kilawm hi, ci amate in Pathian thukhenna sia he napi, amate vateak in vawt bek dom ngawl in, a vawt te tung ah zong lungkimpui uh hi.\n*1:14 Mimawl Lu zai, barbarian


url: =Japan, Tokyo khuasung ah mawtaw khatin khetawh lamkan mipilak nawkgawp :: ZOMI DAILY\nJapan, Tokyo khuasung ah mawtaw khatin khetawh lamkan mipilak nawkgawp\nposted on 27 September 2017 at 9:59 pm Lomkholna: Japan, News, Sawltak, World\nJapan gamsung ah migilo te ngongtatna kiza mengmenglo hi. Ahi zongin Monday nitaklam in Tokyo khuasung ah Van mawtaw khatin mipi khetawh lampai zuahzuah kawmkal hattak in hawlgawp cih Straits Times pan kiza hi.\nJapan, Tokyo khuasung aom aminthang Shibuya Crossing kicihna khetawh lamkanna ah Monday nitaklam 10pm madiak in thupiang ahihi. Khetawh lamzikpi kantan in mipi apai zuahzuah laitak in Van mawtaw avomkhat hattak in hongkhawlsuk a, mipi te lauthawng in kihem zuahzuah uhhi.\n“The Fast and the Furious: Tokyo Drift” Movie Scene tawh kibang phialdek in mawtaw in mipi ommuanglak ah hawlkekgawp kici hi.\nTua Van mawtaw pen Red Light kantan in taisuak a, Police Car te’nzong delhpah ziahziah uhhi. CCTV sungpan in aki etkik ciangin hih Driver pa’n mipi khetawh apailaitak khatveibek hilo in, nihveitak anawksawm kici hi.\nAmasa in mipi adimzihziah khetawh lamkanna pedestrian-filled junction ah nawkmasa hi. Tuakhit Second 10 khitkhawng ciangin khatvei U-turn kikin, mipi omnalam ah nawkphei leuleu hi.\nSora News 24 te pulakna ah Police Officers te’n tua mawtaw Driver leh anei kuahiam cih akansan laitak uh kici hi. Kanphatna tawh hih buaina Incident hangin asi aliam kuamah omkhalo kici bilbel hi.\nTua Van mawtaw in mipilak anawk masaksawm laitak in agei aomkha khatin akhe tawh mawtaw nasuihsawm mawkmawk hi. Ahi zongin mawtaw in nawkkhalo bilbel hihtuak hi.\nVideo: Van speeds through crowded Shibuya Crossing in police chase, gets kicked by pedestrian\nHih lamkabom Junction pen Tokyo, Shibuya Station apualam ah aom hi a, leitungbup ah lamkabom abuaihuai, khetawh lampi kantan atampen khatin akiciamteh ahihi. Mipi atamdiak Peak Hour laitak in khatvei lamzikpi aki kantan ciangin mi 1000 valbang phathei ciliang hi.\nRelated: Spain, Barcelona ah mawtaw khatin mipi nawkgawp in mi 13 si, 100 val liam\nEurope gamsung tengah hihbangdan mipi ommuanglaitak mawtaw tawh nawkpatgawp cihpen tulamciang migilo te’n hong limzat mahmah uhhi. Tua Europe gamsung migilo te gamtat hoihlo tengin Asia gamsung hong lawhphei pianpianta hileh kilawm hi. Sawltak #zomidaily\nPrevious: Lamka sanggam numei 8 te vai Update (27 Sep 2017)\nNext: Pasal khat anne in atutlaitak abombi sungah zusa khat lutto\nTaiwan gamsung Typhoon huihpi in nawkgawp, mi 80 val liam


url: =2014-05-04 ~ TBC-Y\nPosted on Saturday, May 10, 2014by Siam Kim\n1 Korin 10:1-13\nNa tuah uh ze-etnate khempeuh pen mite’ tuah ngeite mah ahi hi. Pasian in ... thuak zawhloh ding ze-etna hong tuaksak lo ding hi. Suahtakzawh nading lampi hong honsak ding hi. _Isaiah 40:29\n2 Kumpite 10-12\nLondon ah ka om sungin ka painopna a om ciang, leinuai meileeng ka zui thei pahpah hi. A beizah ding ka piak khit ciangin leinuai ah tuaksukin ka painopna teng ka pai hi. Meileeng tung pan i tuahkhiat leuleu ciangin i theih phat luatloh mun ahih manin kilau simsim pian hi. Na paikhiatna ding na muh kei leh, tua leihawm sungah na gammang ding hi.\nTua bang mi tam luatlohna leinuaite ah i pai ciang i lung khat patau den-a, i gamman loh nadingin i kidawm mahmah hi. Tua khit a sawtlo-in bel “Paikhiatna” cih lai kisuang khat ka muh ciangin ka naak dan hong nuamzaw deuh phialmawk hi. Tua zawi zui-in khuasung lampi ka manto kik hi.\nPaul in eite mawhna sungah puuk baihin i om laitak, “Pasian pen citakin a thuciamna lenkip ahih manin note’ thuak zawhloh ding ze-etna hong tuaksak lo ding hi. Ze-etna na tuah hun uh ciangin zong na thuakzawhna ding uh thahatna hong guan’ ding ahih manin na suahtak zawhna ding uh lampi hong honsak ding hi” (1 Kor. 10:13). Mawhna in hong zawh laitak Pasian eite tawh hong omkhawm lo bangin i ngaihsun kha hi. Ahi zongin hih Lai Siangtho in Pasian eite tawh hong omkhawm bek hilo-in Amah’n a sep ding teng zong sem hi. Amah in eite’ thuakna a noptuam nadingin lampi hong honsak hi.\nTua ahih manin ze-etna na thuak hun ciang, Pasian in hong huh kei ci-in lungkia kei in. Pasian hong geelsak “suahtakna lampi” om lai hi! Tua kongpi zui inla, suahtakna lampi tawn in. – Joe Stowell\nTopa, ze-etna hun hong tun ciang ko tawh hong omkhawm na hih lam hong telsak in. Kote ka nungkik loh lam uh zong hong telsiam sak in. Nong geelsaksa suahtakna lampi zong hong musak inla, Na mai kong zon theih nadingun hong huh ta in.\nPasian in nangmah mawhna sungah na gamman loh nadingin nong encik gige hi.\nPosted on Friday, May 09, 2014by Siam Kim\nNi atum ciangin... tua sate kikal-ah mei beel khu le a kuang meivak a pai hi.___Piancil 15:17\n2 Kumpite 7-9\nTaanglai Israel gamveeng kiim tengah thuneite leh nautaangte thukimna letmat a thuh uh pen Mangkam-in “suzerain treaty” kici hi. Tua pen kipsakna pawi tawh kikham a gan kigo-in phelnih kisuah hi. Tua gan pumpi pen leilak ah mun nih-in kikoih a, a lai-ah kigi omsak hi. Tua ciangin thukim mipawlte tua kikal ah hong pai uha mipi zakin tua thukimnasate ka zui ding hi, ka zuih zawh keileh hih a kigo gan bangin kei hong kihih tahen, ci-in kiciamsak hi.\nAbram in Pasian kiangah Ama’ piak thuciamte a tun hun ding ngaklah ahih manin donga, Pasian in zong tua huna kizang suzerain treaty dan mah tawh na kiciamsak hi (Pian. 15). Meihal biakna a kinei sa pen a cin khak ciangin, Abram in Pasian’ thukhun khempeuh zuih ding ama’ nasep ci-in ngaihsun pah hi.\nPasian in Abram tawh a neih thukhun mah bangin Jesuh Khris’ nungzuite in zong tua kiciamna i luahtoto hi. Tau ahih manin Paul in Thuciam Thak sungah lai a gelh ciangin Abraham’ suante i hihna hong phawksak phapha hi (Rom. 4:11-18; Gal. 3:29). Eite in Jesuh Khris pen honpa-in i sankhit ciang, Pasian pen i kiciamna khempeuh a kemcing dingpa hileuleu hi (Johan 10:28-29).\nBang hang hiam cihleh Pasian pen eite’ gupna a kemcingpa hi-a, tua bang kiciamna hangin Ama’ tungah i lungdam-in i muanna khempeuh Ama’ tungah kinga hi. – Randy Kilgore\nAmah’n hong khah lo ding, Hong taisan lo ding;\nAma’ thuciamna palsat ngeilo ding.\nTua ahih manin mainawt unla, lau kei un;\nAma’ kamciamte kip tawntung ding hi. – Havergal\nEite’ hong kihotkhiatna muanhuai mahmah hi, a hang in Pasian’ khut sung ahih man hi.\nJESUH’ THU GENNA\nPosted on Thursday, May 08, 2014by Siam Kim\n2 Korin 4:1-6\nJesuh Khris le eite ading hong kikhaipa’ thu lobuang ka theihnop zawk adang omlo hi.\n___1 Korin 2:2\n2 Kumpite 4-6\nBaseball kimawl ngei Tony Graffanino in Europe gam sunga a nasepnate telgenna khat nei hi. Kumsimin kaal khat sung bang baseball camp nei den uh hi. Tua camp kah sungin Lai Siangtho thusinna zong bawl den uh hi. Tunung kum tengin, tua sunga kihel khempeuh in Pasian’ a up theih nadingun amakaipa in lampi zong hi. Kum 13 sungin mi 3 in Jesuh’ gumpa le honpa in hong sang uh hi.\nTua khit ciangin Graffanino in a nasepzia laihkik hi. Thuman le thutak, kam gualzawhna cihte gen ding sangin Jesuh’ nuntakna le thuhilhnate kikuppih hi. Tua bang ahih ciangin a thungai mi hong tam semsem a, Jesuh hong sang thei uh hi.\nSawltak Paul in Jesuh Khris’ lungdamna thu i genkhiat ciangin, “eite in thumante a telbaih dingin gen ding hi-a, ei’ thu hilo-in Jesuh Khris pen Topa hi ci-a phuankhiat ding hizaw” (2 Kor. 4:2,5) ci hi. Hih pen Paul’ thugenzia ahi hi: “Note kiangah ka om laitakin singlamteh tungah Jesuh Khris a sihna thu simloh thudang peuhmah ngaihsut loh dingin ka khensatsa ahi hi” (1 Kor. 2:2).\nLai Siangtho thu i theih ding kisam a, i up i zuih i theih ding kisam-in, a hang zong i tel kulmah hi. Ahi zongin a kisam pen leh mite in a lunglut pen thu in Jesuh Khris pen i laitaak ding kisam hi. – Dave Branon\nTopa ka pa aw, midangte’ nuntakna a kikhelsak dingin kei hong zang in. Jesuh kua hiam, cih bek hong gensiam sak inla, ama’ thu bek ka gennuam hi. Kinialna mawkmawkte a kikum ding hilo-in, Jesuh’ nuntakna a genkhia dingte ka hi uh hi.\nA thokik Jesuh pen i genkhiat ding teci ahi hi.\nKEI BANG MIHING\nPosted on Wednesday, May 07, 2014by Siam Kim\nTua bangmah-in note zong na hi uh hi. Ahi zongin note pen Khris hangin hong kisiangtho sak, hong kisawp siangin, thuman-in hong kiciamteh khin hi.1 Korin 6:11\n2 Kumpite 1-3\nKum tampi lai-in Pastor Ray Stedman in pulpit tung panin hih Lai Siangtho mun sim hi: “Migilote, Pasian’ Ukna sungah a lut hetlohna ding thu na thei uh hi. Note kihaibawl kei un. Numei tawh a paktatte, milim biate, mi zi ahih keileh mi pasal tawh a mawhte, pasal leh pasal a khialte, a gutate, a huaihamte, zukhamte, mi gensiate, ahih keileh mi’ na a sutte khat beek, Pasian’ Ukna sungah lutthei hetlo ding hi. Note pawl khat, tua bangin na gamta uh hi. Ahi zongin note pen i Topa Jesuh Khris leh i Pasian’ Kha Siangtho hangin mawhna panin a hong kisiangsak khiinsa, Pasian’ tungah a kipiasa, Pasian tawh a kipawlsa mite na hi uh hi” (1 Kor. 6:9-11).\nA simkhit ciangin mipi lam nga-in: “Ka theihnop khat: Hih tenga kigen mawhna lakah kei zong ka kihelkha hi a kici i omkha hiam? I om leh, nong ding thei ding uh hiam?” ci hi.\nTua mun-ah khangno, biakinn a paicil khat zong hong kihel hi. Amah pen Billy Graham’ thugenna cialpi panin a piangthak hi-a, tua Nipi ni keekkeek-in hong kikhawm kha-a, biakpiakna bangci bang hiam cih a theinuam aa hong pai ahi hi. Hong nung gen kikna ah: “Pastor pa in tua bang dotna hong dot ciang mi khat peuh a ding nam, ci-in ka kiim ka paam ka en giaugiau hi. Kuamah ding paklo-a, ahi zongin a sawt ciang mikhempeuh ding uh hi. Tua ciang kei le kei, ‘Hihte zong kei bang mi ahi ve uh maw!’ ka kici hi” ci hi.\n1 Korin sunga kigelh mawhnate eite in zong i pelh thei tuankei hi. Ahi zongin kisiikin i mawhna pulaakin Jesuh’ hong tatna thupha i san theih ciang, eite pen hehpihna tawh a kitankhia mithakte i suak hi (Rom. 6:23; 2 Kor. 5:17). – David Roper\nAmah’n hong lawng, hi hi, hong lawng hi,\nTua ciang ka lungsim khempeuh lungdamna tawh kidim!\nA lamdang thu khat hong piang ka thei\nAmah’n hong lawng, kei ka damta. – Gaither\nKhut guak bangmah ka keng kei, Na Singlamteh bek kong masuan hi.\nPosted on Tuesday, May 06, 2014by Siam Kim\nNa lungsim pen na nuntakna bulpi ahih manin limtakin kem cing in.–Paunak 4:23\n1 Kumpite 21-22\nI lungtang pen minute khat sungin 70-75 vei bang kisai hi. Khatvei a kisai ciang ounces 11 bek hi napi, a cidam lungtang khat in tai 60,000 bang asau sihuite sungah gallons 2,000 bang nikhat sungin hawmkhia ziahziah hi. Nisim-in ngaihsun lecin, i lungtang in vanpua mawtaw golpi khat tai 20 sung a paizawh nading thapia zo hi. Khan khat sungin ahih leh, kha tung dongah va tung bek hilo-in hong kileh dong kikhom lai ding hi. A cidam lungtang in ngaihsutna sangin tampi tak sem thei hi. Lamkhat leuleu panin, i lungtang in nasem khial leh, i pumpi pen a kikhakcip kongpi tawh kibang hi.\nI lungsim kha zong tua bangmah ahi hi. Lai Siangtho sungah, lungtang a kigen ciangin ngaihsutna, thuakna, le genkhiatna-te ii bulpi kici hi. Amah pen thupia ding a kibawl ngiat, i pumpi a uk ahi hi.\n“Na lungtang kemcing in” (Pau. 4:23) acih tak ciangin, thu tampi a gennopna ahi hi. Tua lungtang pen genzah-in kep ding a haksa mahmah khat hi citciat hi. Nuntakna ah i hun le thaneihna khempeuh tawh i sep ding maban ngaklah huai mahmah khat i mai-ah om hi. Tua kawmkal-ah Pasian’ kammalte za dingin i hun i piak zawh ding kikhaat mahmah hi. Tua hi-a tulian-in i masak zawk nunung zawk cihte i khentel thei kei dinga, ahi zongin hun hong pai tohtoh ciang hong lauhuai mahmah ta ding hi.\nPasian in a kammal eite hong pia ahih manin ka lungdam phadeuh hi. Ama’ hong huhna i kisam dena, tua bek hilo-in i lungsim zong tua kammal tawh nisimin i kidiah ding hi. – Poh Fang Chia\nJesuh aw, ka lungtang le ka khutte hong la in,\nThupha tawh hong dim in, thu ka hong ngen:\nNong itna kip hangin i khanglian dinga\nNang tawh kong kibang zawsem ding uh hi. – Garrison\nNa kha a cidam nadingin, Zato Mangpa tawh va kilak in.\nPosted on Monday, May 05, 2014by Siam Kim\nA kisathei mi peuhmah in, kei hong thei-in, hong tel ta uh hen.__Jeremiah 9:24\n1 Kumpite 19-20\nChris Langan akici pa pen Albert Einstein sangin a khuak ngaihsutna (IQ) sangzaw hi, kici hi. Moustafa Ismail in letmat 31 agol elguh pi nei-a pound 600 agik vante domzo hi. Bill Gates’ neih billion tawm nawnlo ding hi. Tua banga midang tawh teh theih ding ahilote pen amau’ hihna sangin zong ki-uang genzaw theilai hi. Ei’ gualzawhna, hih zawhna kisialh theih nadingin kihoih, kihat, kineisak ding hituanlo hi. Tua bang minthan’na taktak pen kuate tungah kipia hiam: kuate in ngah uh hiam?\nThukhenna hun sungin Topa in Israelte tungah Jeremiah tungtawnin thugen hi. Amah in: “Mipilte in a pilna uh kisaktheihpih kei uh henla, mi hatte in a hatna uh kisak theihpih kei uh hen. Mihaute in zong amau hauhna uh kisaktheihpih kei uh hen” (Jer. 9:23). “A kisatheite in, keimah, leitungah migitna, thuman le thutang a zang ka hihna leh tute sungah nuam a sapa ka khihna thu hong theihna uhah kisathei uh hen” (tg. 24) ci hi. Pasian in Ama mite, Ama’ sepzawhna, sepsa nate ah kipaak ta uh hen, ci hi.\nMihing’ hoihna bek i ultunsak leh, eite in “na hoihte... Pa Pasian kiang pan hong pai hi” (James 1:7) cih i mangngilh kha ding hi. Pasian’ min i phat ding thupi a – Amah a kilawm bek hilo-in, kiphatsakna lauhuaina panin zong eite lungsim hong dal hi. Amah pen Pasian, “Na lianpi a sem Topa.... a kisim zolo na lamdangte sem hi” (Job 5:9). – Jennifer Benson Schuldt\nKei hilo, Khris bek, kiphat, ki-it, kiphat ta hen;\nKei hilo, Khris bek, kimu, kithei, kiza ta hen;\nKei hilo, Khris bek, muhna le sepna ah kimu;\nKei hilo, Khris bek, ngaihsutna le kampauna tawh kipulaak hen. – Whiddington\nPasian’ min phat dingin eite hong kibawl hi.\nPosted on Sunday, May 04, 2014by Siam Kim\n1 Korin 11:23-32\nI Topa’ hong pai mateng, ama’ sihna na gen-gen ding uh hi.__1 Korin 11:26\n1 Kumpite 16-18\nKa kikhopna biakinn ah neekkhawm hun ka zat laitak, pastor le upate’ piak moh le leenggahzu dawn dingin mipite a mailam hong zuan tek uh hi. Amaute in Jesuh’ thuakna le sepsakna teng mimalte tungah gen ciatciat uh hi. Tua bang hun zong ka nuntakna ah ka lungsim hong la mahmah neekkhawm ahi hi. Ka tutna ah ka tutkik ciangin, mite in kapkawmsa-in amau’ mawh-nate uh suutin Topa’ tung ki-apna a neihna uh zong ka mukha hi. Bang hang ci-in amaute tawh ka kigenkik uh ciangin lungdamna khitui ahihlam ka theikik zel hi.\nLungdamna khituite pen neek-khawm i neekna ii a bulpi khat ahi hi. Paul in Korin khua-a pawlpite tungah neekkhawm thu a gen ciangin hih bangin kician takin gen hi: “Tua moh le hai na dawn simun, Topa’ sihna le hong paikik nading teci apang na hi uh hi” (1 Kor. 11:26) ci hi. Neekkhawm neekna in Khris’ sihna le eite taanga sepna hong theisak ahih manin, tuate pen ngeina dan mawkmawk lel-in ngaihsun lo-in – Khris tawh kisai hi, ci-in i lungngaih ding ahi hi. Ama’ itna. Ama’ hong kipiakkhiatna. Ama’ singlamteh. Eite-a ding.\nKhris tawh a kilawm ding kammal i zatsiam kei hi! Ahi zongin lungdamna khituite in kammal tawh a kipulaak theilo lungsim kuulthuk pen genkhia thei hi. – Bill Crowder\nLeitung khempeuh pia thei hileng,\nTamlua ka ci ngei kei ding hi;\nA hong itna ke’n ngaihsun leng,\nKa pum ka tak ka pia nuam hi. – Watts\nSinglamteh tunga hong kilak Khris’ itna pen kam tawh genzawh ding hilo hi.


url: =Zolai – FGA Tulsa\nAdmin / May 13, 2018 / FGA File\nPaunak 19:14, Inn leh neihsate in Pate tung pan in a kiluah hi a, Zipil a hih leh Topa bek in hong pia thei hi. Paunak 31: 10, Zi hoih in suangmanpha sang in manpha zawpek a,a hi zongin zi hoih ngah ding haksa mahmah hi. 1. A mah muanhuai hi. Pau […]\nAdmin / April 20, 2018 / FGA File\nKHA TAWH BIAKPIAKNA (Jn.4:24) Pasian pen a kimu thei lo kha ahih manin Kha mah tawh biak ding ahi hi. India-ten lamdang a sak khempeuh uh bia ahih manin pasian nam tulzaguk val nei uh hi. A nungta Pasian pen Kha hi a, Kha mah tawh na sem hi. A nasepnate Khamit tawh i muh […]\nAdmin / March 22, 2018 / FGA File\nSATAN’ KAWLNGIAN (By: )Rev. Khai Khan Suan, DD (1Pit.5:8; Heb.11:6) Egypt gam pen leitung etsakna, Faro pen Satan etsakna, Egypt gam a saltaang Israelte pen tuhun thu-um mite etsakna hi. Egypt gam a uk kumpite pen ‘Faro’ kici hi. Tua pen mi’ min hi loin a zaa’ min hi a, a khiatna pen […]\nZuapa Aw-Siamah Sian Niang\nAdmin / July 19, 2017 / FGA File\n*ZUAPA-AW–Pianna Tun le Zua melthei lo sanggah zingin Sianmangin Micitel bang in hongtel tuam mizatam te Zuapa hi cia– *Zuapa–aw Topa in hong hopih nate Haksa ta leh Nuamta leh na zuihzuih Tuni Kum (40) hong cing sak bek.lo in Fullgospel pawlpi hong pia in FGABC sang hong pia Pasian na sem tampi om in […]\nLungdampihna leh Pahtawina Lai-Siamah Hauno Ka it mahmah Pastor Mung Tawng, Happy Father’s Day and Blessed 40th Ministry Anniversary KA KHA ZUAPA Sia aw, Theisen neupan hong pantah in, Sian sinthu anbang hong muam a, gilbang nong khansuah manin Pasian nasem khat a suakthei leh 1997-2008 ciangdong na sungpan piang na tate mah bangin […]\n3 weeks ago1172 0\n3 weeks ago1958 0\nZEISU MUN PIA IN- GSPau


url: =Aki siasate apuah kikte hongki ciding hi ~ CS Khai :: ZOMI DAILY\nposted on 3 August 2016 at 3:14 am Lomkholna: Article, Biakna, CSKhai\nAki siasate apuah kikte hongki ciding hi (Isaiah 58:12)\n1939 September 3 ni in German galkapte in Poland gam a simna uh hangin leitung galpi nihna hong kipan khia hi. Hih galpisungah German galkapte bek hilo in mipitampi in a nuntakna uh bei lawh uh hi. Mi hing bek hiloin, inn le lote ki siacip hi. Galpi nihna hangin meigong nupi tul 300 kiim om hi ki ci hi. Pasal tampi galsung ah si a hih manin, pasal nasep, numei nasep cih omlo in, numeite in nasia takin nasem uh hi. Germany gam hong lamkik numeite a hi uh hi, ci uh hi. Galpi nihna hangin Germany khennih kisuah a East le West Germany ki ci hi. East Germany Soviet Union in uka, West Germany a hih leh USA, French le Britain in hawm uh hi. Thudang khatin genleng East Germany ah Communism ukna tawh a kikalsuan laitak in West Germany ah Democracy ukna tawh kalsuan cihna a hihi. East le West kikal ah kilangdona, ki elna lianpi hong om hi. Berlin khuapi sungah Berliner Mauer (Berlin Wall) ci in khuampi ki phuta, West le East ki kawmna haksa sak hi. East le West kideidanna, muhzia le sanzia ki lamdangna om kawmkal ah, November 9, 1989 ni in Berlin Kulhpi hong ki phukkhia a, West leh East ki deidanna beita hi. 1990 kumciangin galpi nihna hang a ki khen East leh West Germany Wiedervereinigung 1990 hong ki gawmkik ngeuuh a, Deutschland ki ci hi. East le West hong ki gawmkik ciangin hong thahat mahmah uha, European Union sung thuneihna, thu vaihawmna lianpipite ah hong ki helzo pah uh hi. Tua banah Galpi nihna laia vutlevai suaksa a gamuh hong puahkik manun, tu hunciangin leitung gamhau le gamthupite lak ah hong ki helkik zota uh hi. Galpi nihna lai a, a kisiasa a inn a lote bek uh puahlo in, a lungsim uh zong puah uh hi. Cik mahhunin East le West Germany ki gawm kik zo ngeinawn loding hi, a ki cisa na ngawn, a lungsim te uh hongpuah in, lungsimpicing le tangzaitakin thu hong vaihawmkhawm uha, hong ki pumkhat kikzo lel mawk uh hi.\n2. Israelte Ki Makaihzia Lungngaihkikna\nIsraelte ki maikaih zia in :\n1. Nu le pate makaihna (Abramham, Isaak, Jacob),\n2. Kamsangte le Siampite makaihna (Moses, Aron),\n3. Thukhente makaihna (Othniel, Deborah),\n4. Kumpite makaihna (Saul, David, Solomon) cih bangin ki khen thei hi.\nIsrael te sungpan in kumpi a sem masa pen in Saul a hihi. Saul, David, Solomon te hunsung a kumpi gamuh khangin thahat mahmah hi. BC 930 ciangin Solomon tapa Rehoboam in a pa kumpiza hong laihta hi. Rehoboam in kumpi hongsep a sawtlo in a pa Kumpi gam khennih hong kisuah hi. Saklamgam, Northern Kingdom or Israel ki ci a, Khanglamgam Southern Kingdom or Judah gam kici hi. Hunmasa laia, a thahat, a vanglian gam ki thutuahlohna le ki pumkhatlohna hangin Assyria le Babylonte khutnuaiah hong omta uh hi. BC 722 kumin Assyria te in Northern Kingdom sim in, Northern Kindom khuapi Samaria suksiatsaka, Israel mitampi sila dingin ciahpih hi. Tuabang mahin BC 586 kum in Babylon kumpi Nebuchadnezzar makaihna tawh Southern Kingdom hong do uh a, Southern Kingdom te khuapi Jerusalem susia in Judah mi tampite Babylon gamah ciahpih in kum 70 sung sal in khawi uh hi.\nSaul, David le Solomon te’n Kumpi a sepsungun Jewste kumpi gam kip hi. Ahi zongin, Nothern leh Southern ci in gamnih hong suah uhciangin a beisa hunlai bangin thahat zo nawnlo uh a, mite sila a suak uh ahihi. Ih minam sung, pawlpi sung, Innkuansungah kilemna, ki thutuakna, kipumkhatna a om kei leh mite sila kisuak thei cihna hi. Zomite paunak a hi,, Akta mangkuan ki tutu‘‘ a cih tawh a ki banglel ding a hihi.\nIsrael te khatvei leh Assyriate sila, khatvei leh Babylonte sila suak uhhi. Babylon saltanna panin a gamuh ah hongciah kik uh ciangin, Isaiah tungtawn in Pasian in Israel te hopih hi. Note pen a siasa a puah kikte, munsiate a ngei a bangsak kikte hong kici ding hi (Isaiah 58:12) ci hi. Pasian thu mangin Assyriate le Babylonte suksiatsa a gamte uh puah kikding hong kipan uh hi. Hi bang in gam le lei puahkikna sungah lauhuaina tampi tuakkha a hihmanun, na a sepkawm un, a khutlangkhat uhtawh a van puak uh lenin, a khut langkhat uh ah galhiam tawi uh hi (Nehemiah 4:17). Na khat peuhpeuh puahkikding thubaih hilo ahihman in, a siasate puakkikna ah ngaihsutding tampi le laihuai tampi a omlam hong phawksak hi.\n3. Zomite’n Bangteng Puahkik Ding Kisam Hiam?\nZomite ih ki puahphat ding thu tampi om khading hi. A hi zongin hih a nuai a thu li ih ki puahphat diak ding kisam kha ding hi.\n(i). Pasian tawh ih kizopna puahpha kik ni.\nChristianity, tapidaw Biakna Asia gamah suak hi. A hizongin Europe le America gamte ah khangkhia in ki zeel hi. Ni tumna gammite sungah Pasian thu hong thuklut mahmah a,tua manin Asia, Afrika le Latinamerica gamte ah Christian missionary tampi ki khahkhia hi. Amaute, Christian biakna tawh kizui in ih nu le pate hi ci leng kikhiallo ding hi. A hizongin kum 1960 khit a kipan, Science huhau in, mite thu ngaihsutna, philosophy le theology pomziate hong ki lamdang to diaidiaita hi. Mi tampi-in Pasian sangin, Pasian bawlsa nate’ thute thupi ngaihsutin, kinbel in hong nei zawta uh hi. ‘Theology lam tawh kisai in, Paul Vanburen, Thomas Altizer, William Halmington te’n ‘’ Death of God theology’’ hong phuan khia, ngaihsun khia uh a, mi tampitakte lamkhialsak uh hi. Ih gensa Science hangin mitampite in Pasian omlo hi, galpi nihna lai-in Pasian si hi cih upna nei uh hi. Taiwan Theologian a hi C.S.Song in hi bang in na gen hi:\nNitumna lam Biakinn pawlkhat ah a Building bek omin, a ki khawm ding mi omlo a, a hizongin ni suahna lam gamah Pasian thu ummi tampi oma, a hi hangin Biakinn nei zolo tampi om hi ci hi. A beisa kum 100 lomlai in Asia gampen, Pasian thu tawhkisai in lokuanna, field hi. Tu in Nitumnagam mi tampite in Pasian omlo hi ci uh a hihmanin, nitumna gamlam pen Pasian thu tawh kisai in ‘’Mission field’’ hong leh suakkik ta ding hi ci hi.\nSengam in Communism ukna gam a hihi. Sente’n nasep hanciam mahmah uha, tawlngak hun cihbang tam neih lo uh hi. A hizong in Sengam Christiante in Nipi ni nasem loin Pasian biakna in zang uh hi. Hih thu hangin, Communistte hehin Sen kumpi tungah lungkim lohna lak uh hi. Tua thu in:\nChristiante in kalkhat in ni 6 bek nasem uha, midangte in kal khat in ni sagih sung na sem hi. A hi zong in Christiante leh Communistte khasum sanzah a kibang hi mawk hi. Hih thupen thudik hilo hi, cih thu a hihi.\nHih thuhangin Senkumpi in Christiante le Communiste nasepzia, nasep gualzawhzia a encik dingin Thukante sawl hi. Christiante in kalkhat in ni 6 bek na a sep uh hangin kalkhat a ni 7 nasem Communistte sepsangin nakpitak in gualzawhna a omna thu Thukante in hong mukhia uh hi. A muhna bangun kumpitung ah thupuakna nei uh hi. Tua ciangin communistte lungkim lohna Senkumpi in Six is better than seven cih tawh na dawnghiat a, Sengam Christiante citakna hangin a beisa hunsangin tu in biakna suahtakna Sen gamah omzawta hi ki ci hi. Sengam Christiante a etteh huaizia hong musak hi.\nSangmang Adoniram Judson, Lungdamna thu hangin Inwa thongsungah ki koih a, sun in nisapi nuai sehnel tungah khedaplo tawh lam ki paisak hi. Tua banah Topa a ding na a sep kawmkawm mah in a zi leh a taten sihsan sawnsawn lai hi. Khatvei, thu ngaihsun in a lunglengluat man in, Judson in ‘’ Christ a ding hi kei leh maw’’ ci khia ngeungau hi. Pasian nasepna ah giming tawling a ci ngeilo Sangmangpa a hihi. Ih gam ih lei paizia ih etciangin ngaihsutding tampi hong omta hi. Jesuh nungzui nawn kei un, Christian Pasian a biami peuhmah kithatding hong kicileh, ih Pasian upna koiah a omtam? Jesus Leitungah mihing bangin hongpai lain nungzuitampi a neihna thu ih mu thei hi. A hizongin Jesuh in haksatna, sihnading ciangdong thukhenna a thuakciangin kuamahin Jesuh nungzui nawnlo mawk hi. Zomi Christian masate Pasian tawh a ki zopna uh lungngaih kik hunta hi. A Nungta tawntung Pasian a up manun, khua le tuipan, beh le phung, u le nau sungpan hawlkhiatna, simmawhna, bawlsiatna, satna, zu hawm sa hawmna ah deidanna tampitak na thuak kha ngei uh hi. Ahi zongin sihdong in Topa thuman dingmah na tel zaw mawk uha, amaute cihtakna hangin Zomite hibang dinmun a tungtozo ih hihi.\nKhatvei mihau pa le a nasempa gunpi dungah hong pai khawm uh hi. Mun khat a tunuhciangin, mihaupa in nasempa kiangah,\n‘’Gungal a, suangpi nuaia, ka koih khamkhi vala inla, tua khitteh, keikiangah hong ki leh kik in. Tua khamkhi, ka khuttung tektek panin kongpia nuam hi’’ ci hi.\nNasempa zong mihaupa genbangin ki thawipah hi. Ahi zongin guntui tamlua ahihmanin tui ngapzolo hi. Tuaciangin mihaupa in a nasempa kiangah ‘’Gungal khat a tungding khaukhat vala inla, tua khau hilaipan ken ka lending, tua khau lenin gungal na kaiding hi’’ ci hi. Tua bangin hih uha, na sempa gungal khat ah tungin, khamkhi va la hi. A khamkhitawh hong ki leh kika, a pailam a, a let khau hong lenkik hi. Ahi zongin gunpi laizang a tunciang in mihaupa phawk in neikha nawnloa, a khaulet ngaihsut in nei kha nawn lo hi. Gungal suanpinuai pan a, a lak khamkhi bekbek ngaihsut in hong neita hi. Tua manin a let khau khahsuahta a, tuihuaipite’n amah paipih in, tuikia in si hi. Khamkhi a ngah loh banah a nuntakna beilawh hi. Thupha ih ngahnadingin Zomi tampi gungal ah, (Tuipi galah), hong ki puak khinzota hi. Tuipigal na tuntheihna ding a nazat khau, na phawklai hiam? Khau lenpa na phawk lai hiam? Na mangngilhni, na tuikiatni hong suak ding hi.\n(ii). Midangte Tawh Ih Ki Zopnate Puahpha Kik Ni\nGalpi nihna hong venciangin Germany gam East le West ci in hong ki khen hi. East Germany khuapi Berlin hi in, West Germany khuapi Bonn a hihi. Cikmah huna ki gawm kik zo nawnloding a, ki ngaihsun, East leh West Germany 1990 kum in hong ki gawmkik zo uh hi. Ki deidanna lianpi a hi, Berliner Mauer (Berlin Wall, Berlin Kulhpi) kiphel khia hi. Zomite sim le mal, tuilu, tuitawi, nisuah nitumna ah ih om hangin a ki gawmlah dingte, a ki pumkhat lah dingte ih hihlohna hong phawksak hi. Evangelical theologian John Stott in,\nJesuh a sih theihna ding muntampi tak om hi, temtawh, tei tawh, ki that lum in, ki vui thei ziau lel na pi in, Singlamteh tungah hong sih sese na in khiatna lianpi nei hi. Singlamteh a dingto pen Tungpasian leh Leimihingte kizopna, Singlamteh a pheipai pen mihing le mihingte kizopna a gennopna ahihi. Tua hi a, Jesuh singlamteh tungah hong sihsese na in, Pasian le mihingte ih kizop theihna ding, khatkia ngalkhat bangin tangteen lo a,(Hih a nuai a kigit teng laigelhpa behlapna hi.) mi dangte tawh zong ki zop theihding deihna ahi hi ci hi.\nJews te leitung bup ah a ki thehthang minamte a hi uh hi. Galpi khatna a ven khitciangin Germany gamah Nazi kumpi Adolf Hitler in thu neihna hong nei hi. Ama hunsungin Jews mi 6000000 hong thahna thu hangin Jews te mulkim in, liing in om uh hi. Migam ah ih omden mawk leh hibang bawlsiatna om theizelding cih ngaihsutna tawh Samson Hick, David Bengurionte makai in, leitung gambuk a om, Jews te tungah lai hawm uh hi. U le naute aw, singdang gam ah bangtan vei omlaiding ih hi hiam? Eite zungneilo te hilo hi hang. Ih pu ih pa gam (Israel) a hi Zion ah ciahkik ni, ki mu kikni ci in ‚‘‘ Zionism‘‘ hong piang khia hi. Hi banga, a ki hawmkhia lai a ngah Jews khempeuh a gamgam pan in, khuaipi vaikuan tung bangin hong ciah ziahziah ta uh hi. England kumpite huhna tawh 1948 kumin suahtakna ngah uha kum sawtpi sung gamneilo Israel gam leitung gamkhat in kiciamtehta hi. Leitung gamlim sungah hong ki hel theita hi.\nKumpi Solomon tapa Jeroboam hun a kipan Jews te sungah ki thutuakna, ki pumkhatna omnawnlo a hihman in kum tampi gam a neihloh ban uhah mite sila in na om uh hi. Zomite ih minam sung, ih pawlpisung, ih innkuansung ki zopziate bang ci ih sa hiam? Ki thukhat, ki pumkhat ih kisa hiam? Ih lung a kimzo takpi mah hiam? Ki pumkhat ding ih lunggulh hiam? Kisam ih sa hiam? Kisam ihsak leh bangci patding, ki pumkhat theihna ding hong khaktan bang hiam cihte ngaihsut huai hi. Zomite sungah ki pumkhatna, ki thutuahna a om kei leh gam ih neihnawnlohding ban ah mite sila kisuakthei ahihna Jews te tungtawn in theihuai hi. Hih a tunga thute ngaihsun in midangte tawh ih kizopna, Zomi sung ih ki zopna, pawlpi khat le khat kizopna, u le naute tawh kizopnate etphat huai, puahphat huai, ngaihsut huai kha ding hi.\n(iii). Pasian Bawlsa Nate Tawh Ih Kizopna Puahpha Kik Ni\nKum zalom 21 ah mipilte laupen neuclear, chemical weapon, AIDS cihte hi masa lo hi. German thu kizakna News Paper khatin a genna ah,\nLeitung a phakcia phain, khang nawnloa, a hi zongin a sung a teng mite khangsemsem, tamsemsem a hihmanin mite zatkhopding, leitungin a kicing in hong piakhia ziahziah zo nawnlo hi. Bekthamloh in mihingte haigamtatna, singkungte phukin, gamhalna, ganhing thahna, cihte hangin khuahun kilamdangta Klimawandel hi. Khuahun mannawnlo in, guah zu leh zulua, nisa le salua cihbangin omta hi. Bang hang? Ozone kitam hi ci hi.\nOzone ih cihin ih tung sunni a satluat lohna dingin hongdal na khat ahi hi. Mipilte lungpha mawh in tua a kitam, a kikek Ozone belh kik hong sawm uh hi. Phawkhuai thu in, Ozone ki belh leh ki kek semsem, ki belh kei leh lah a ma thu in a kitapna lian semsemding a, leitungah ni hong sa semsem dinghi. A zenzen in tua Ozone kitamsiang khin leh nisa a dalding om nawnlo ding a, ih leitung sa luain, kangtum ding hi.\nAmerican theologian Rose Busch, Social Gospel lam a bulphuh phadiakpa, in a genna ah,\nKum 2000 sung tawntung Christian te in Khagupkhiatna bekbek bulphuhin genbel in ki nei hi. A hizong in kumzalom 21 a kipan in Jesuh hongpuak Lungdamna thu (Khagupkhiatna) bek ki gen nawnloding a, taksa gupkhiatna thu zong limgen mahmah ding kisam ding hi. Mihingte bek hiloin, Pasian piansaksa nate, Singkunglopa le ganhingte, kisialo, kangtum loa, a vekpiun gupna a ngahna ding uh a bawl Pasian deihna hi ci hi.\nTua hi a kim le pam a omnate, a hoih thei penpen in kem in, cingin, khoin hihleitung ah Pasian gam ih phutding Christiante mawhpuak a hihi ci hi.\nPasian bawlsa mihing le ganhingte, singkung lopate hoihtakin ih kep, ih khoi, ih puahna in Abawlpa ih thupitsakna ahihi. Tua ahihmanin Pasian bawlsa nate tawh ih kizopnate lungngaipha kikin ki puahpha a, ih khualzinna hihleitungah Pasian gam a kiphuttheih nading Christian te in mawkpuak ih nei uh hi.\n(iv). Zogam Tawh Kizopnate Lungngaih Kikna\nMinhingte thutawh kisai siamna nei, Antropologist te in agen uhciangin leitungah Israel minam a omlohna gam khat zong omlo hi ci uh hi. Israel mite leitung bupah ki thehthang cihna a hi hi. Koimun, koigam ah a om uh zongin Israelte lungsim sungah Zion, Jerusalem cih cih kammal mangngilh theih ding hi lo hi. A lungsung uh ah Zion, Jerusalem cih kilo den hi. Israel gam a neu mahmah hina pi in, a gamveng te un a zawhzawh lohna thusim om hi. A gam uh ah a ten loh hangun, Israel gam leh Israel mite tawh kisai thu ah, Leitung buk a om Israelte ki pumkhat in, na semkhawm theiliailiai uh ahihman in, kua mah zawhzawh ahi kei hi. Isreael gam khutpekcia na ngawn mite khutsung ah a tung ding phallo uh hi. Israelte bang mahin Zomite Asia, Australia, Europe le America gamte ah ih ki thehthang ta hi. Israel te in Zion, Jerusalem a mangngilh theihloh bangun ih Zogam phawk in omden hen la, Zogam ah ah ih teen loh hangin Zogam le Zomite thu ah, diamdiam in, liailiai a, nasemkhawm, mapang khawm a ih omtheihnak leh kuamah in Zomite hong susia zolo ding hi. Bang hang hiamcih leh mibawlin kisia lo a, ei le ei bawl in kisia zobek hi cih pulepa te in thuciin na nei uh hi. Leitung gamciteng a ki thehtang Zomite’n Zomi le Zogam tawh ih ki zopnate lungngai pha kik ni. Ih lung a kimzo hiam? Zogam leh Zomi phattuamna ih mapan theihna lampi bang a om laiding hiam? cih mimal kim in ih ki dotding thupi ding hi.\nGalpi nihna sunga vutlevai suak Germany, kum 50 sungin leitung tawh level in a om kik zawhna in, a kisiasa lungsim le neihsa lamsate a puakkikna hanguh ahihi. Koikoi ah omta le uh Israelte lungsim sungah Zion le Jerusalem a ki lo tawntung a hihi. Israel gam le mite a dingin thasial lo uh hi. Kum tampi a kisiasa Israel gam hong kipuah kik hi. Kumtampi sung a ki mangngilhsa, gamneilo tu in gamkip a nei minamte hongsuak kikta uh hi. Pasian tawh ih ki zopna, Zomi pih dangte tawh ih ki zopnate ki puahpha kik ni. Beh thupitsakluatna, pawlpi thupitsakluatna, kampau awsuah thupitsak luatnate in ih ki pumkhat ding hong dal thei tawntung a hihman in ki ngaihsun pha kikni. Tedim, Sihzang, Zo, Dim, Vaiphei, Paihte, Saizang, Teizang, Vangteh, Khuano, Dapzal, Thahdo cih bang a kipan ih ki zopna te khitciangin, ih unau, Falam, Khalkha, Matu, Mindat, Paletwa, Mizo cihte tawh ih ki zopnate zong ki puahpha kik ni. Lungsimpi cing le, thusau khual zote nasepnate mah hong tangzai zaw veve ding hi. Eite unau sanggam khat ih hi a, Zogam le Zomite a zuunnuamte ih hi uh hi. Ih sanggamte in tonkhuang a kaihni un, zo in, a ki lungdampih dingte ih hi uh hi. Vangik a puakni un a puakpih dingte ih hi uh hi. Pasian bawlsa mihingte bek hilo in singkung le lopa te tawh ih kizopna te puahpha kik in lobang a tuulsa Zogam New Eden hong suak kiknading in panla in mapang khawm ni. Tua bang lungtangpuak nei in, na ih sep khop ciang in ih gam ih lei hong nosuak kik ding a, Pasian in Israelte tungah‚‘‘ Note a kisiasa munte a puah kikte hong kici ding hi‘‘( Isaiah 58: 12) a cih bangin lobang a tulsa Zogam a Puahkikte hong kici ding hi.\nPrevious: Portland pan hongnusia Pa Peter Lianpi (kum 44, Tuithang) sihvui hungeelna\nNext: Zomi le Globalization: Tulai Zomite tuahkhak thu pawlkhat ~ Rev. Lang Suan Thawn


url: =Khualzinna Pan Khrih tawh Kimu INDIA | December 12 ~ MUC\nKhualzinna Pan Khrih tawh Kimu INDIA | December 12\nAdmin 6:59:00 AM Articles, MISSION NEWS\nKhualzinna Pan Khrih tawh Kimu\nINDIA | December 12\nBrijesh Kumar, 27\nBrijesh Kumar in Indonesia gam Jakarta khuapi-ah nasep nei lo-in om hi. “ Ka sep theih ding na khat teitei om kha ding hi” ci-in ngaihsun hi. Amah pen kum 23 khang pha pan hi; India pan hong pai hi-in, nasep zong dingin Indonesia va tung ahi hi.\n“ Nasep a zong hi veng aw, nong huh thei ding hiam” ci-in nasep zong kawikawi hi. Brijesh a sangkahna sum leiba hau-in a leiba loh nadingin 2014 kumin India pan a zinkhia khat hi. A pate in sum leitawi uh a, a sangkah a zawhma-in sum bei ahih manin cih nading uh thei lo hi. Brijesh lawmte in US gamah gambeelin om ding ci-in gen uh a, US $ 2000 kisam hi, cih pulaak uh hi. Ahi zongin Brijesh in $ 1000 bek nei hi. Inn ah om a pate sumkhak nuam hi. Ahi zongin gambeelin om leh sum ngah zaw ding cih ngaihsun zel hi. A sumte innlam khak nai lo-in US ah gambeel dingin tembaw tawh va pai hi. Ahi zongin a zinkhiat khit uh kha 6 ciangin Java Tuikulh va tung uh hi. Tua tembaw sungah India pan mi 18 leh Nepal gam pan 16 pha uh hi. Indonesia mi nih in tembaw thusai uh hi. Tuipi tungah tua bangin khualzinna in lauhuai mahmah hi. Ni nih khit ciangin annek ding leh tui dawn ding nei nawn lo uh hi. Brijesuh in a dawn dingin guahtui dawh hi. A ni 7 ni ciangin tembaw petrol bei ding hi ta hi. Tawlpi khat a pai khit uh ciangin tuikulh neu khat galmuh thei uh hi. Tua tuikulh ah tuakkhia uh hi. Hih mun pen Micronesian gam Yap tuikulh khat hi.\nBrijesh leh a dangte in tembaw sungah kha 6 sung kikoih hi. US gam thunei-te in limtak thusit uh hi. Pawlpi tuamtuam panin annek ding leh tui dawn ding tuamtuam va pia uh hi. Tua bangin huhna a ngah uh ciangin Jesuh thu zong za thei uh hi. Brijesh in Jesuh min za ngei lo hi. Jesuh thu theihnopna lungsim zong nei lo hi. Gambeel ding bnek ngaihsutna nei hi. Microneisian panin India gamah puak kik dingin gam uk makaite bang mah nei lo uh hi.\nKha 5, 6 khit ciangin leengla zong hong tawm zaw deuh hi. Khua sung upa makaite in amau vanzat kitangsam tuamtuamte va huh thei uh hi. Nek ding hamsa hi. Lamet bei-in a om laitakun pastor Karenmono Ifa in van tamp tak tawh va huh thei hi. Karemeno tawh kimu khawm thei zelzel uh , ama thugente mite in lunglut takin ngai uh hi.\nPastor leh siampi tampi in hong nusia uh hi taleh bang hangin nang in ko lakah na hong sem na hi hiam, ci-in dong uh hi. “ Bang hang hiam cihleh Jesuh i itna sangin Ama hong itna in lian zaw hi. Amah in eite hong honkhia dingin hong si hi. Amah in suahtakna hong pia nuam hi.” Tua bangin a thuhilh pen Adventist pastor khat hi-in, thu tuamtuam kidongin a kiho-na tungtawnun kimai ngapna-in nei uh hi. Ahi zongin tua bangin a om uh hangin an ngawl zawh sawt khin hi. Kuamah kiangah lah pulaak ngam lo hi. Tua bangin thuhilhna tungtawnin Nepal mi 9 in Jesuh sang thei uh hi.\nSaturday nisialin kikhopna nei uh hi. Brijesh in tua Nepal mite sungah kikhelna amuh ciangin lamdangsa hi. Abeisa hunin India mi tawh kitawng kisel den uh hi taleh tu-in tua bang kitot kiselnate om nawn lo hi.\nSabbath ni khat in Nepal khat in puan buk tawh kibawl biakinn ah kikhawm dingin Brijesh va zawn hi. Tua kikhopna sungah Nepal gam pan mi 9 pha uh hi. A nuntak khuasak nading leh mailam kalsuan nadingin thungen khawm uh hi. Brijesh in tua bangin kikhawl khawm a, a om uh nuamsa mahmah hi. Lai Siangtho thusinna zong nei khawm uh a, Lai Siangtho thu leh thungetzia tampi theihbeh hi.\nA lawmte Nepalese khat in Jesuh min tawh Topa tungah thungen lecin, Topa in na thunget hong za ding hi, ci-in thungen ding hanthawn hi. Cikmah hun a thungen ngei lo ahih manin thungetzia ding theithei hi. “ Topa aw, na vangikte leh ka buai-na khempeuh nangmah kong suan hi.\nJesuh minin thu kong ngen hi,” Amen ci thei hi. Tua bangin thu a nget ciangin a lungdam mahmah hi. Manpha a sak mahmah a ngawngah dawi-sia hawlkhiatnate zong suahkhia-in tuipi sungah pia khia hi. Tua a kipan Jesuh nungzui dingin khentat hi.\nBrijesh in gambeel a om nusia dingin ngaihsun a, India gam va tung kik hi. Indonesia gamah kum nih leh a lang a om khitteh India gam New Delhi va tung kik hi. Tu-in Brijesh in pioneer nasemin om a, pastor sem dingin Spicer Adventist University ah Lai Siangtho sin hi. Midangte tawh Lai Siangtho sinkhopna tungtawnin kum nih khit ciangin mi 4 kituiphum uh hi.\nTua bang hunkawm kalah a nulepa in a sangkahna leiba lawhsak thei uh hi. Brijesh in Nepal gam pan hong pai tuikiphum mite tawh kizopna nei den hi. A vekpi-un Nepal gamah Adventist thu man takin zui uh hi. Tua kituiphum mite lakah puan zuak tuamtuam nasem khat om hi. “ Ama upna thute midangte tungah zong hawmsawn hi. Bangmah ka neih loh laitak mahin Topa in hong honkhia hi, ci-in tecipang hi.\nTu quarter leitungbup Sabbath School 13na sumpi in Varanasi Seventhday Adventist Sanginn puah nadingin kipuak ding hi.\nMUC in Tuikhal Sang ah kipuak ding hi.


url: =Tonh Thu (5) ~ Awn Za Pau :: ZOMI DAILY\nposted on 27 November 2015 at 9:52 am Lomkholna: Article, Awnzapau, Ngeina\nVaphual Antah :: Pansik ni sialgawh man khit ciangin songgeek santak ah sialgawh ii sa-sin sa-lung leh taksih nganhuan, zu thawlnote nangphan sungah koih in vaphual neek dingin koih uhhi. Vaphual antah akipatkhiatna pen nidang lai Lawi Thang leh Sial Liante unau nihte tangthu pan hong piangkhia ahihi. A u Lawi Thang vaphual in piang aa anau an puak ni loh hi. A nau Sial Lian hong liat ciangin nuamsa in hong tong hi. A tonh ciangin a nau in zong tonh zo dingin sam pah aa, a u (vaphual zong) tonhzo dingin hong pai takpi hi. Tua kipan khangluite in a ton sialsial in ‘vaphual antah’ ci in songgeek omna santak ah ‘vaphual antah’ kikoih hamtang hi.\nVaphual Antah Hong Pian Khiatna\nNidanglai in Lawi Thang leh Sial Lian kici unau nih om hi. Lawi Thang a uzaw hi-in, Sial Lian a nau zaw ahihi. A neulai un a nu uh si a, a pa un zikik a nei hi. A nukik un Lawi Thang leh Sial Lian itlo in a pasal kiangah, “Hih naupang tegel tawh khuasa khawm theilo ding ka hihmanin, ahi thei bangin mundangah hawlkhia in” a ci hi. A pa in a tapate gel hehpihhuai sa in it mahmah napi a zi’ thu mang in gamlapi ah Bawm lianpi khattawh pua in paipih a aciahtheih nawtloh nang munah khawlpih in ihmusak in a ihmut kalun anusia vingveng hi.\nA tate a khanlawh ciangin, khua muita in akiim apaam a et uhleh a pa uh mu nawnlo hi. Acihna ding uh thei lo in, agil uh kial mahmah a, akapkap uhhi. Gamlakah nektheih zongin a vaak melmel uhhi. Nektheih a muh peuhpeuh uh, phelhawmin a ne uhhi. Ni khat vasa bu khat mu uh a, a u in a va et saisai leh vaphual tui tang khat na om hi. Khia suk lelah kitam ding, ne lelah a nau in ngawl ding ahihmanin a u in a kam sungah muamin sing tungpan hong kumsuk hi. Leilak a tunma in vaphual tui taam sakkha in valh kha a, vaphual a suakpah hi.\nA naupa in a u vaphual a suah ciangin dah mahmahin amah kia a kapkap hi. A u in “Nau aw kapkap kei ou! Nek theih Singgah ka muh peuhpeuh hong puak ning aw, Lau ken aw” a ci hi. A u zong singgah zongin a lenlen leh mun khat ah gamhoih gamnuam mahmah khat mu a, a naupa samin tua khua ah a tengsak hi. A naupa in tua khua ah a sep khempeuh lawhcing in, a khawi peuhpeuh pung mahmah hi. Zi nei in ta nei in nuam a sa mahmah hi. A sawtlo in Khua Hausa nangawn a sem hi. A upa in zong vilkik nawnlo in kum sau veipi a kikhen uh hi.\nNi khat ni ciangin, a naupa Sial Lian in ton ding hong vaihawm hi. Zu leh sa na khempeuh kicing zihziah khin a, a nunung penin a upa a sam nuam hi. Tua ahih manin a upa a sam dingin vasa khempeuh kaikhawm in a sam siampen ding sin kawikawi a, atawpna ah Vavui asawl hi. Ton kipat ni zingsangin, a u Lawi Thang hong tung huak-huak takpi a, inntual tungah hong laam hi. Sial Lian zong nuam mahmahin, a inntual laizangah hong pai a, a u amuak hi. A u in a mul khat bot in a khiatsuk leh, a nau in hoihsa mahmah in a lukhu tungah suang viuveu in mipi lai ah a laam hi. Vaphual mul tawh kilawm mahmah in mi khempeuh in hoihsa in a eng mahmah uhhi. Papi khempeuh in Vaphual mul ngen pah ngeingai uh a, a u in zong a mul neih khempeuh botbot in a khiatkhiat hi. A kha a mei abei dong botbot in khiatkhiat ahih manin a tawpna ciangin leng thei nawnlo in leilak ah hong kia a, a naupa in a tangsaal ah a kem hi.\nA kha a mei akim dong akep khitciangin a khah kik hi. A u in a lenkhiat kik ding ciangin, a naupa’ kiangah khitui nulkawm sa in “Nau! hih lai mun sang a nuamzaw gam khat mu khin ka hi aw. Tua lai ah a tawntung ih tenkhop theihna ding ni khat ni ciang hongsam ding ka hi. Tua lai mun nong tunnop leh Thumanna leh Cihtakna kiptakin len tinten in la, na nuntakpih in aw. Mangngilh hetken aw Sial Lian!” ci-in a vaikhak khit ciangin a leng khia vingveng hi. Tua hun a kipanin tuni dong Vaphual ahi a u Lawi Thang leh a naupa Sial Lian akimu nawn kei uh hi. Tua ahih manin Zomite in Vaphual tawh ih kiciaptehna hih Unau Nihte’ Tangthu pan hong kipan hi ci in Zomi Tangthulam kansiam mipilten na ciamteh uhhi. (Source – Paul Thangpi) (azom omlai hi…) Agelh: Awn Za Pau\nPrevious: Failure as stepping stone of success ~ Dr. Ngul Khan Pau\nNext: Change (Hun kikhek) ~ Hau Za Cin\nItna leh Sex Sex Sex ~ Tg. Samuel Nas\nZomi te pilna leh siamna tawh ihbawl theih vanzat bangteng om\nAkidang Zomi minam-vaai Muhlehsaanna ~ Pu Zokhai\nIndia gamsung ah Passenger Bus khat kenkia in mi 44 sipah, aliamzong 3 om\nZomi te leh Egypt ~ Tg. Kham Khual


url: =Thupulakna: Zomi Innkuan TN Lungdamna tawh kimuak hi :: ZOMI DAILY\nposted on 30 April 2015 at 7:51 am Lomkholna: News, ZIUSA, Zomi\nZomi Innkuan TN Lungdamna tawh kimuak hi\nZomi Innkuan TN kipawlna in Zomi Innkuan USA kipawlna sung ah kipawlkhawm in Gam leh Minam, Khua leh Tui Mabante ah ma apangkhawm dingin hong ngen uh a, Board of Directors pawl thukimna tawh lungdam takin kisang hi.\nZomi Innkuan TN kipawlna Makaite, Siate, Upate, Khuanu Khuapate leh Pawlmi khempeuh, Executive Committee pawlin itna leh muanna tawh kimuak hi.\nZomi Innkuan TN kipawlna pen Tennessee Gamkee, Nashville khuapi leh akiim apaam a om Zomi taangpi taangta in minam khat hihna siksan in aphuh, khua leh tui kipawlna ahi hi. Abeisa kum tampi sung teng, kipawlna min tuamtuam zangin khua leh tui kipawlna kician takin a ding khinsa kipawlna ahih manin Zomi Innkuan USA kipawlna picing sak mahmah hi. US gam sung ah Zomi a tam pen nihna aten’na khuapi ah a kiphut Zomi Innkuan kipawlna ahih manin Zomi Innkuan USA kipawlna hong thahat sak mahmah hi.\nAnungta Pasian in Zomi Innkuan TN kipawlna Makaite a kipan Pawlmi khempeuh, kipawlna Mabante ah lawhcing takin kalsuan zawhna leh nisim mabante ah cidam lungnuam takin vaidin zawhna thuphate hong guan tahen ci in thu ka ngen uhhi.\nPrevious: Muvanlai leh Ak thu\nNext: ZIUSA Thupulakna: Zomi Innkuan Northwest Florida lungdamna tawh kimuak hi